text: “In dì di vuê la Euroregjon no je un program di politiche o ben no ancjemò e no mai no sarà fin che no si proviôt di sparniçâ fra i popui confinants il sens storic di vê un alc in comugnâl, alc di profont, alc che al cjape dentri ma che ancje al strapasse l’util imediât di une cooperazion transconfinarie sul pont dai servizis. Ce fasino vuê i nestris sorestants par proviodi in lunc e in larc di un tant?”. Ancje ben tal 2014 il Moviment Civic Culturâl Alpin-Adriatic dal Fogolâr Civic e il Circul Universitari Furlan de Academie dal Friûl, sot dal dean prof. Alberto Travain, a àn celebrade a Udin la date dai 17 di Otubar tant che “Zornade de Euroregjon”, te ricorence dai acuardis di Vile Manin (17 di Otubar 2005), che al jere partît cun di fat di li un progjet moderni di “euroregjon” alpine-adriatiche, e tal inovâl dal tratât di Cjampfuarmit famôs (17 di Otubar 1797), che al veve tornât a dâ dongje il Friûl juste cun chel Sacri Roman Imperi che, par mût di dî, al jere stât la prime “Europe unide” de Storie, e un tant cul tornâ a meti adun te politiche tieris e popui jenfri Alps e Adriatic dividûts dai timps des invasions barbarichis. “Al displâs e ancje al mene braure di viodi cumò trop che ciertis criuris di progjets dal alt, incuadrâts e slargjâts, par sparniçâ un sens di identitât culturâl tra lis popolazions des regjons che a aderissin a chel GECT “Euregio Senza Confini r.l. – Euregio Ohne Grenzen mbH”, ce che al à non, partint di lidrîs di chês storichis di un sei a part ducj insiemit, a cressin di pês, di valôr, di riferiment lis iniziativis, l’impegn su chel front e lis minimis fuarcis di un moviment piçul, di citadins, vignût sù dal bas, tant che il Fogolâr Civic, batint il troi di une tradizion che e à viodût a flurî in Friûl Vignesie Julie l’esempli pionîr de mertorie Associazion Culturâl ‘Mitteleuropa’” al à vût motivât il prof. Travain sorestant un incuintri di socis, indulà che si à memoreât ancje la figure dal president carintian Jörg Haider, puar dulà che al è, muart in Otubar dal 2008, che si presentave di campion sancîr di un progjet euroregjonalistic frontât su principis di colaborâ di ca e di là dal clap ma ancje su “virtûts e lidrîs comunis che tignîlis sù mighe nol vûl dî nome baratâ mangjâ e bevi tipics”.


c: text/html

text:
Forsit no lu savês, ma un dai amîs plui granc di Lupo Manarie al è Cane Dell’Uva. Cane e Lupo si cognossin di agnorums e forsit no savês che di spes si cjatin a fâ une partide di discors. E forsit no savês che par fâ une partide a coventin lis cjartis di discors, che Lupo Manarie al puarte simpri cun se. Forsit no savês, che lis cjartis dal discors a son… tropis sono… savêso? E ma no savês propit nuie eh! Cent! Lis cjartis dal discors a son cussì tantis, e difati cuant che Cane e Lupo a zuin, stant che bisugne dividilis miezis par om, no spiete, no par om, miezis par Cane e chês altris par Lupo. Insome… tu ju viodis cu lis cjartis dapardut: tes çatis, tes orelis, in bocje, tal sachetin, su la ponte dal nâs… Insome, un zûc tal zûc, chel di tignî sù il discors.
La partide e scomence cuntun dai doi che al dîs une frase, une robe che i ven tal cjâf, e di li, svelts, une cjarte daûr chê altre, e meti inpins il discors, come se al fos il domino, cu la diference che un al pues ancje cjoli une cjarte za zuiade e lâ indevant cun chê. Cui chel al piert il fîl, o parcè che nol zuie, o al zuie une cjarte che no si confâs, al à pierdût la partide. Ve chi, par esempli, une partide.
Lupo Manarie al à scomençât disint: A lis razis ur plâs la brovade cul muset!
– Mangjâ e murì!
– No ûtu?
– Alc al è alc, nuie al è nuie,,,
– Pluitost che nuie, al miôr pluitost
– No ûtu?
– Ben, o resti…
– Ogni mês si fâs la lune, ogni dì si impare une!
– Po si sa po!
– Po no no!
– Âstu finît di menâ la viole?
– Tô agne!
– Can dal ûe! – … … Ve li, che Cane dell’Uva, a chê cjarte, nol saveve ce rispuindi, al veve cjalât tes trê cjartis che al veve suntune orele (Rangjiti – Ce panole! – Pôc si spint e pôc si gjolt) in chê che al veve sul nâs (Va planc che al è dut un veri!) e intune che al tignive sù cu la code (Dal ridi al ven il vaî) e une altre che al veve tes çâtis daûr (Nol è mai un mâl che nol sedi ancje un ben). Nol jere stât avonde svelt e al veve pierdude la partide! Tu vevis di zuiâ “Ce vitis” lu veve coionât Lupo Manarie, o pûr cjapâ sù di gnûf “Ben, o resti”. Cane dell’Uva, che no si inrabiave mai, al veve tasût, ma al veve zuiade in rispueste un biel “Cuietiti”, cussì, fûr dal discors.
Lupo Manarie al veve rugnât di ridi e al veve segnât il ragjo vinçût.
«Tocje a ti scomençâ la partide», al veve dite. E Cane dell’Uva al veve pensât un moment e pôc par dispiet, un pôc par ridi, al veve tacât cussì: – Bisugne uçâ la manarie par taiâ une fete di salam fresc!
E cumò vait indevant voaltris, tal puest di Lupo Manarie, che al è lât un moment a uçâ la manarie.
di Rafaêl Serafin
Dissen dai Piçui Aiutants di Contecurte
Ricart e Jacum
#1014

robotstxt: allowed

filter: keep


text:
Masse atomiche
La masse atomiche (clamade ancje pês atomic pe confusion tal lengaç comun tra lis peraulis "pês" e "masse") di un isotop di un element chimic e je la masse di un atom di chel isotop, esprimût in unitâts di masse atomiche, (uma), che a si fondin sul isotop Carboni-12, che al à par convenzion un pês atomic di 12. Il pês atomic di un element chimic al ven definît come il pês medi dei siei isotops, tignint ancje cont di trop che i isotops a son presints in nature, in mût di belançâ il calcul.
Par esempli, si pues calcolâ la masse atomiche dal liti partint dai dâts ca sot;
- Il liti al à doi isotops stabii;
- Il Li-6 (7,59% di presince in nature) cun masse atomiche 6,015 uma
- Il Li-7 (92,41% di presince in nature) cun masse atomiche 7,016 uma
- Duncje il calcul al sarà chest:
- Il valôr che al ven fûr, 6,94 uma, e je la masse atomiche dal Liti, e ae fin e je avonde dongje di chê dal isotop Li-7, parcè che al è chel plui abondant in nature (su 100 atoms che si cjatin in nature, 92 a son difat di Li-7).
Une definizion simil si apliche ancje a lis moleculis, cjapant il non di masse moleculâr. Si pues calcolâ la masse molecolâr di un component sumant lis massis dai atoms che la componin, tignint cont des corrispondintis moltiplicazions. Cheste tecniche no ten cont de energjie chimiche di leam, che e je però par solit trascurabil.
Relazion cul concet di mol[cambie | modifiche il codiç]
Une mol di une sostance e pese simpri esatementri la masse atomiche o moleculâr di chê sostance esprimude in grams: in 12g (ven a stâi une mol, parcè che 12 è je la masse atomiche dal carboni) di 12C (che al à masse assolude di 1,99265 × 10-26) si cjatin 6,0221 × 1023 atoms, che al è il numar di Avogadro; e ancjemò, il pês atomic dal fier al è di 55,847, e une mol di atoms di fier e pesarà 55,847 grams.
Cheste formule e met in relazion il pês atomic cul numar di mols di un compost che si cognòs la sô masse:


text:
Tant davoi par nuie. La sbarade dal conseîr Pietro Colussi de Idv, che cuntune interogazion in Consei Regjonâl al domandave sclariments su lis «consistentis cifris» e sui tiermins di consegne dal Grant Dizionari Bilengâl Talian Furlan, e à fat une buse te aghe. Tra l’altri te sô interogazion al à tirât in bal pre Toni, un che nol pues dî la sô.
Tornant ae interogazion: Diu nus vuardi! A sintî une cifre di un milion di euros e di un lavôr di undis agns fat pal furlan, i antifurlans a àn tacât ducj a sbregâsi i vistîts pal scandul. Par lôr ancje mil euros pe marilenghe a saressin strassâts, figuriti une cifre cussì «alte».
Po ben, alore si à scuvierzût che daûr dal parê dal prof. Michele Cortellazzo, de Universitât di Padue, che «la some fin chi doprade no je par nuie esagjerade e che anzit par altris oparis si è lâts ben plui parsore di cheste cifre […], che al esist un document dal prof. Tullio De Mauro che al sosten in sintesi che i lematizadôrs dal GDB TF (chei che a lavorin par insiorâ di peraulis il vocabolari) a lavorin sotpaiâts, e il cost medi dai lemis al è plui bas di che che al varès di jessi, che i investiments de Catalogne pal Termcat (un progjet similâr catalan) no son nancje di meti».
Insome, se il dizionari nol è inmò finît al è parcè che i bêçs a son stâts dâts cul contegotis di bande di chei che a vevin pes mans il tamon par decidi (NB: Colussi al jere te maiorance che dal 2003 al 2008 e veve la pussibilitât di evitâ i ritarts, invezit di causâju…).
Ae fin l’assesôr Molinaro al à ametût che il lavôr fat cul Grant Dizionari Bilengâl al è stât ben fat. Daûr di un incuintri di sclariment cui dirigjents de Arlef e dal CFL2000 al à adiriture scuvierzût che il dizionari «al à ricevût un ricognossiment a nivel internazionâl stant che la Universitât di Stocolme e à doprât l’implant de opare curade dal CFL2000 fasintlu deventâ la base di un vocabolari talian-svedês cu la colaborazion ancje des Universitâts di Pise e Macerate». Une notizie che si podeve lei su La Patrie dal Friûl di Zenâr-Fevrâr 2007 cun tant di foto dai responsabii dal progjet Cescje e Peresson cui coleghis di Stocolme. Viodêso a no lei la Patrie ce che al sucêt? Us racomandìn di difondile ai vuestris amîs e parincj, cussì no si cor il pericul di no jessi informâts.
Un che al insist a bati sul fat che si saressin spindûts beçonons al è il sen. Saro dal Pdl che al dîs sul Messaggero Veneto che «si va indevant a investî cifris impuartantis intun moment di crisi». A proposit di crisi, il senatôr di Martignà al trascure però che ancje pal GDB TF e à lavorât divierse int, ma no si capìs parcè che il lavôr inteletuâl nol vegni considerât (e si podarès zontâ ancje il câs de Orchestre Fvg, protagoniste di une «sonore» proteste cuintri de Regjon). Come se chescj lavoradôrs no vessin lis ratis de cjase di paiâ, une famee di mantignî e i fruts di mandâ a scuele…
Tornant ai numars, la «cifre impuartante» che al dîs Saro a saressin chei 940.000 euro in 11 agns che si dîs parsore! Tant par fâ un paragon, la Regjon Friûl-VJ e à a pene garantît un finanziament di 1.020.000 euros par un intervent public complessîf di 1.200.000 euros par un gnûf cjanîl a Triest che al ospitarà 150 bestiis: 8.000 euros par cjan. Cifre che e cres inmò di plui se si considere che il project financing complessîf al costarà 3.750.000 euros, ven a stâi 25.000 euros par cjan. Insome plui di un milion di euros di bande de Regjon, parcè che – si lei tal comunicât stampe regjonâl – «Il rest al sarà in caric dal Comun di Triest e dai privâts (ancjemò di cjatâ, ma intant il contribût lu si invie)». Tant a dî: «Diseme mona, diseme can ma no sta dirme furlan».
Dree Venier e Christian Romanini
EDITORIÂL IN PIRULE – La ultime dai antifurlans: lis sflocjis cuintri dal Dizionari............
Tant davoi par nuie. La sbarade dal conseîr Pietro Colussi de Idv, che cuntune interogazion in Consei Regjonâl al domandave sclariments su lis «consistentis cifris» e sui tiermins di consegne dal Grant Dizionari Bilengâl Talian Furlan, e à fat une buse te aghe. Tra l’altri te sô interogazion al à tirât in bal pre Toni, un che nol pues dî la sô.


text:
Creative Commons
La Creative Commons e je une organizazion no governative che e lavore cence finalitât di vuadagn.
La sô finalitât e je che di elaborâ e pandi des licencis di autôr che a regoledin i dirits dal autôr di une opare e la pussibilitât di bande di altris autôrs di doprâ e di modificâ la opare origjinarie. La necessitât di chestis licencis e je vignude fûr intai ultins agns soredut cul disvilup de informatiche e di Internet, cuant che si si è visâts che une interpretazion masse rigjide des leçs sul copyright e podarès imberdeâ il disvilup dai lavôrs creatîfs.
Il fondadôr dal progjet intal 2007 al è stât il professôr di dirit de Universitât di Stantford Lawrence Lessing, che al è un dai plui grancj esperts de legjislazion sul dirit di autôr. Za prime si dopravin des licencis alternativis ae "licence cun ducj i dirits riservâts", lis dôs licencis dopradis a jerin che de Open Publication Licence (OPL) e sore dut che de GNU Free Documentation License (GFDL).
Lis licencis Creative Commons a àn voie di dâ dute une schirie di alternativis disint clarementri cuai che a son i dirits che l'autôr al ten par se e cuai che a son libars.
Localizazion[cambie | modifiche il codiç]
Lis licencis creative Commons a son nassudis intai Stâts Unîts ma a son pensadis par jessi dopradis ancje in altris legjislazions. La localizazion e je la traduzion de licence in une altre lenghe, fasint chest si àn tal câs di fâ chês modifichis che e tegnin cont des diferencis fra la legjislazion dal paîs localizât e chês dai Stâts Unîts de Americhe. La ultime version des licencis Creative Commons e je la 3.0 ma la ultime localizade pe legjislazion taliane e je la 2.5
Viôt ancje[cambie | modifiche il codiç]


text:
Si visaiso dal decalic sui lûcs comuns su la lenghe furlane che cualchi an indaûr il Comitât 482 al veve fat zirâ? Po ben, chê iniziative e à ufiert la ispirazion par un lavôr che al va a frontâ (e a sdrumâ) propit chei a altris lûcs comuns su la lenghe furlane e su altris lenghis che a patissin la stesse condizion di minorizazion.
O fevelìn dal libri "Cjalant il Friûl / Sguardi sul Friuli" curât di Priscilla De Agostini e Silvana Schiavi Fachin e publicât de cjase editore Forum là che cuindis personis che par storie personâl o professionâl a son leadis al Friûl (di Tullio De Mauro a Leonardo Zannier, di Xavier Lamuela a Sergio Salvi, di Pierluigi Cappello a Domenico Lenarduzzi) a resonin su chescj temis e a sdrumin jù cetancj dai lûcs comuns che inmò a zirin su la nestre lenghe e su lis azions di politiche linguistiche metudis in at par promovile.
Un lavôr, duncje, che al merete let e che al pues jessi un moment impuartant di riflession pal Friûl e no dome. La presentazion dal libri e je in program chest vinars, prin di Lui, a siet sot sere (19.00) inte cort di Palaç Morpurgo (se al plûf in sale Ajace).
Intant de presentazion si varà un confront sui temis frontâts dal libri. Moderâts di Pauli Cantarut, a intervignaran Furio Honsell, Lorenzo Fabbro, Valter Colle, Carli Pup e lis dôs curadoris. La presentazion e sarà compagnade ancje tescj lets di Andrea Collavino e Serena Di Blasio.


text:
Lutezi
Il Lutezi al è l’element chimic di numar atomic 71. Il so simbul al è Lu. Al è un element metalic dal grup di chês che ur disin tieris raris; il lutezi al comparìs associât par solit cul itri e si dopre cualchi volte in leghis metalichis e tant che catalizadôr in varis procès chimics. Il lutezi al è un metal trivalent colôr blanc arint, resistent ae corosion e stabil sul aiar e al è chel plui pesant dai elements des tieris raris. Par vie dal so alt cost di preparazion in cuantitâts consistentis, al à pôcs ûs comerciâi. Al cjate prin di dut implei in catalizadôrs pal cracking dal petroli e par reazions di alchilazion, idrogjenazion e polimerizazion. Si cjate associât a cuasi ducj chei altris metai des tieris raris, ma mai di bessôl: il lutezi al è dificil di separâ di chei altris elements e al è chel mancul bondant di ducj i 92 elements in nature. Par chest al è ancje un di chei plui cjârs: un gram di lutezi al vâl plui o mancul sîs voltis un gram di aur. Il plui impuartant minerâl di lutezi doprât in maniere comerciâl e je la monazite [(Ce, La e v.i.)PO4], che e conten il 0,003% di chest element. Il lutezi pûr metalic al è stât isolât dome di pôc, e al è tant dificil di preparâ. Si separe di chei altris lantanidis par scambi jonic (riduzion di LuCl3 anidri o LuF3 cuntun metal alcalin o alcalin-tierôs). Tant che ducj chei altris lantanidis, ancje il lutezi al è tossic in maniere lizere, e soredut i siei composcj a varessin di jessi tratâts cun atenzion. Il polvar metalic di lutezi al pues incendiâsi e sclopâ, se al ven scjaldât. Il lutezi nol à nissun rûl biologjic intal cuarp uman, ma si pense che al puedi stimolâ il metabolisim.


text:
Cjase
Par cjase si intint une struture naturâl o une costruzion artificiâl doprade dal om par vivi e no cjapâ il vint, la ploie, il frêt e il cjalt. Une cjase e po tegni une o plui fameis e cualchi volte ancje animai, e po vê une jentrade par une o plui puartis e vê balcons, scjalis, implants e servizis.
Storie[cambie | modifiche il codiç]
Fin cuant che l'om al à scomençât a vivi su cheste Tiere e a fâsi une famee, al à simpri vût bisugne di une cjase dulà vivi, mangjâ, scjaldâsi e durmî.
Za lis primis popolazions de Mesopotamie e dal antîc Egjit si fasevin la cjase cui modons cuets tal fôr e le pae, o cun altris materiâls che cjatavin. Si podevin cjatâ za sedi abitazions par une sole famee sedi abitazions par plui fameis, cun tant di curtîl, e lûcs riservâts par lis feminis e la servitût.
La cjase inte antighe Grecie e scomence a cjapâ une identitât e une forme: fatis cul len, l'arzile e la pae, lis cjasis de antighe Grecie a jerin une vore diferentis: scuris e cence comoditâts pai puars, plui fuartis e fatis cu la piere par chei che podevin paiâ. La cjase greche e veve une plante retangolâr, un curtîl centrâl e plui stanzis.
La cjase de Rome antighe e jere plui o mancul come chê greche, e veve un o doi curtîi (clamâts atrium e peristilium) e veve une bande dulà l'om al podeve stâ cu la sô famee, e une altre bande par la vite publiche. Bisugne ancje dî che te antighe Rome, no ducj a vevin il stes tip di cjase: la int dal popul e leve a stâ intes insulae, cjasis popolârs che vevin pui plans e dentri no si podeve fâ di mangjâ e no si podeve piâ il fûc parcè jerin fatis di len e modon, e al jere facil che cjapassin fûc.
I senatôrs e la int dal podê e leve a stâ fûr de citât, tes villae, costruzions in piere in plene campagne, dulà che i siôrs no si fasevin mancjâ nuie.
Tal periodi de Etât di mieç la cjase torne a jessi une abitazion unifamiliâr, ma il vivi dal om si svilupe dentri dai monasteris e cjiscjei, dulà che il vivi e il lavorâ dal om si jere aromai spostât.
Intal Rinassiment si torne a un ideâl di cjase scuasit come chel de epoche romane, ma in cheste ete lis costruzions plui impuartantis a son di utilitât publiche: glesiis, palaçs dal Comun e puints a restin lis preocupazions principâls par chei che al timp a jerin clamâts a ocupâsi di architeture.


text: “Pari Sant, che si indegni di benedî cheste bandiere culì, de metropul furlane antighe di Aquilee che par passe mil agns e à metût adun tal rispiet gjeniis diferentis su la crosere de Europe latine, gjermaniche e slave, e compagn che si indegni di ricevi cheste letare ca di int dal popul che chei principis e vûl testemoneâju e puartâju indevant”: ve ce che i à dit a Pape Checo il benemerit pre Tarcisio Bordignon in Place Sant Pieri a Rome intant de Udience Gjenerâl di miercus ai 15 di Zenâr 2014. Il Pape, bussade la man – juste une ecezion – al vecjo plevan, al à benedide la bandiere turchine cu la acuile di Aquilee e dal Friûl, segnâl storic di unitât te varietât sul incrôs dal Continent Vieri, che je vevin mandade jù il Moviment Civic Culturâl Alpin-Adriatic dal Fogolâr Civic e il Circul Universitari Furlan de Academie dal Friûl sot dal lôr dean prof. Alberto Travain, fradaiis che al à ricevût di persone di chês ancje ben une letare (par latin, furlan e talian), cu la firme di un centenâr di lôr e l’invît a inviulâ la figure dal patriarcje di Aquilee Beltram di Saint Geniès par simbul o patron civic comun, “euroregjonâl”, dai popui de Mittel-Europe dâts dongje une volte de capitâl religjose e civîl di Aquilee. La ocasion e je stade chê di une preseade iniziative de innomenade Scuele “Ricami & Legami” di Udin, direzude de siore Antonietta Monzo Menossi, ricamadore famose e puartebandiere di chê art ator par dute la Italie, che i à puartât a Pape Checo un “pali” particolâr, parament liturgjic rivoc dal Bon Pastôr, destinât a patriarcjis e papis, ricamât tal specific cul “Pont Aquilee”, inventât de Menossi ispirade dai furniments e tassei dai mosaics de grande basiliche aquileiese. Ve daûr culì il test de letare di Fogolâr Civic e Academie dal Friûl consegnade a Pape Checo. “‘FIDELES ET CIVES ALPINAE ADRIATICAE EUROPAEAE REGIONIS AD SUMMUM ROMANUM PONTIFICEM. SANCTE PATER, SALVE! NOS FIDELES ET CIVES EUROPAEAE REGIONIS ALPINAE ADRIATICAE A TE PETIMUS UT BEATUS BERTRANDUS (1260†1350), AQUILEIENSIS PATRIARCHA MARTYR PRO DEFENSIONE POPULI SUI CONTRA TYRANNIDEM MAIORUM LOCI, CREETUR PATRONUS CIVIUM COMMUNIS TERRARUM ANTIQUAE AQUILEIAE METROPOLIS. POPULARES LITTERAE MISSAE SUNT AD INVESTIGANDUM SENSUM COMMUNEM EUROPAEAE REGIONIS ALPINAE ADRIATICAE RECTORUM ECCLESIARUM CATHOLICARUM ADRIENSIS-RHODIGIENSIS, BAUZANENSIS-BRIXINENSIS, BELLUNENSIS-FELTRENSIS, CLODIENSIS, COMENSIS, CONCORDIENSIS-PORTUSNAONENSIS, FLUMINENSIS, GORITIENSIS, GURCENSIS, IUSTINOPOLITANAE, LABACENSIS, MANTUANAE, MARIBORENSIS, MONACENSIS-FRISINGENSIS, ARENTINAE-POLENSIS, PATAVINAE, TARVISINAE, TERGESTINAE, TRIDENTINAE, SALISBURGENSIS, STRIGONENSIS-BUDAPESTINENSIS, UTINENSIS, VEGLENSIS, VENETIARUM, VERONENSIS, VESZPRIMIENSIS, VICENTINAE, VICTORIENSIS VENETORUM, VINDOBONENSIS, ZAGREBIENSIS. PRO INTENTIONE ET HUMANITATE AGIMUS GRATIAS MAXIME PASTORIBUS GURCENSI, MARIBORENSI, SALISBURGENSI, VENETIARUM ATQUE VERONENSI. SANCTE PATER, EXAUDI ILLOS QUI TRIBUUNT OBSEQUIUM SPECIEBUS CONFIRMATIS. ANNO DOMINI MMVI, DIE DOMINICO XI MENSIS IUNII, IN ECCLESIA UTINENSI SANCTI CHRISTOPHORI, SACELLO UNIVERSITATIS STUDIORUM FORI IULII, ET IN SEDIBUS PUBLICIS MOTUS CIVICI ALPINI ADRIATICI GORITIA ET UTINO, URBIBUS SORORIBUS AQUILEIAE FILIIS, ADRIAE ALPINAE MATRIS’. Al bon Pape di Rome FRANCESC / Cantin: Beât Beltram di Aquilee, patron civic euroregjonâl alpin-adriatic. / Pari Sant, si à culì inniment a Lui di persone chel domandament di popul achì parsore, presentât tal 2006 za cja’ di Sant Pieri des fradaiis furlanis che a son ca che I scrivin a pro che si ricognossi, di patron civic de bande di Europe metude dongje une volte de Glesie metropolitiche di Aquilee, chel Beât Beltram di Saint Geniès (1260†1350), patriarcje-princip e martar aquileiês, di riunde ocitane francese, liende storiche dal bon sorestant su la crosere europeane ladine, sclave, todescje e ongjare, vieli e pûr stombli simpri ferbint, framieç de sô int, di progrès sui principis, su la culture, su la economie, su la societât, su la politiche e la comunitât, santul dai sempliçs e scorie pai prepotents oltri che lôr vitime a cost de vite. Fat beât tal 1760 e proclamât di pôc, di ecezion, patron laic, tal 2001 cun at dal Consei comunâl di Udin, capitâl ultime dal Patriarcjât di Aquilee che al è stât, cumò la sperance è je che ancje la Glesie e sepi dabon meti in valôr jentri la int di vuê chel so fi benemerit passât parmieç dal tamês de liende tant che riclam a principis di societât e di comunitât insedâts te storie e te culture di un cûr antigon dal Continent Vieri. Promovi il Beât Beltram patron civic comun di chei popui che, rindûts fradis tal segn de Crôs de metropul di Aquilee jù pai secui, si son sbudielâts cent agns indaûr ai timps de Prime Vuere, al pues sei un pas sincîr e concret sul troi che al mene a meti dongje une anime europeane che intune cierte storie passade e cjate lidrîs di ideâi ben profondis e sigûr linfe sane pal avignî. Che il Signôr Lu conservi! FOGOLÂR CIVIC – ACADEMIE DAL FRIÛL / Udin, 8.I.2014 (si zontin un centinâr di firmis di citadins)”.


text:
Baste savê spietâ. Rivât il timp just, ancje il libri imparziâl, onest e ben fat si presente: al è il câs di “Il fros curt” di Ido Cibischino, Aviani & Aviani editôr, une conte storiche insedade tal mieç de ultime vuere, fra i agns Trente e Cincuante dal 1900, cun fassiscj e partigjans, e contôr di mucs. Sôl il titul al è scrit par furlan, il rest par talian; ma il libri al è furlan che plui no si pues.
◆ Un libri li che la ideologjie no è preminente a pet des personis, che a mantegnin il lôr temperament, cui aspiets bogns e chei pôc simpatics o magari disgustôs, cul lôr valôr e cu lis lôr debilecis, no cate che si cjatin di une bande o di chê contrarie. Nissun al ven piturât tant che il fassist o il comunist par antonomasie, di condanâ – di bande di chescj o di chei – cence nissun dubi; ducj a conservin la lôr umanitât. Une novitât spietade di un pieç.
◆ L’ecuilibri al sflorìs no dome de savietât dal autôr, ma de sô sielte di fâ de comunitât li che si davuelç la storie une coprotagoniste insiemi cu lis dôs figuris centrâls. L’autôr stes al è part de comunitât di Flambri, Cjarmacis, Talmassons che e vîf ta chest libri: ducj a cognossin il fassiston, paron di une fabricute di cjadreis, boriôs, nomenât podestà un pâr di voltis e po finît a fâ il president de scuadre di balon locâl; e a cognossin ancje i partigjans e in particolâr un frutat di disevot agns, fuart, sclet e inespert che par salvâ la sô cjiçute al à ruvinade une azion partigjane cuintri i mucs. Dôs figuris nassudis e cressudis lenti: impussibil privâlis de partignince, e duncje de dignitât vanzade magari dopo vicendis no convenientis.
◆ Il cûr de storie al è vêr, sucedût e ben documentât, un fat tragjic vonde sempliç a prin viodi. Ma un personaç losc al savolte ogni plan: il destin, trist, al trame sot vie fin a trasformâ un tentatîf di riscat tune disgracie cence fin; e al sielç la sô seconde vitime fasintij tirâ la bruscjete plui curte.
◆ Cibischino al sa creâ situazions gnervosis o contrastadis par meti in sene i moments cruciâi, al sa leâ in maniere lizere i fats storics cun chei inventâts, cuntune scriture nete, ornade di metaforis, spieli dal trat fin dal autôr; e i biei dissens di Gianni Di Lena, che a compagnin lis peraulis, ansiôs e interogatîfs, si sposin cul test.
Une storie di agns indaûr – di une striche di timp tormentade – ma contade pe int di vuê, no passade pal ingôs de vuere: chest al è “Il fros curt”. Une conte coletive, che la comunitât e à metût di bande a lunc, ma conservantle cun dignitât e marum; cul autôr che si è dât il compit di sfadiâ par metile in ordin e fissâle su la pagjine: une sensibilitât, chê di Cibischino, che pôcs scritôrs a puedin svantâ. Une storie ben contade, di lei e meditâ. E se un i ten a jentrâ tal significât intim dal lavôr, lu consei di tornâ a passâ il prin cjapitul, dopo vê finît di lei il libri. ❚
“Il fros curt”, tragjedie furlane di un timp tormentâtTarcisio Mizzau
Baste savê spietâ. Rivât il timp just, ancje il libri imparziâl, onest e ben fat si presente: al è il câs di “Il fros curt” di Ido Cibischino, Aviani & Aviani editôr, une conte storiche insedade tal mieç de ultime vuere, fra i agns Trente e Cincuante dal 1900, cun fassiscj e partigjans, e contôr di mucs. Sôl il titul al è scrit par furlan, il rest par talian; ma il libri al è furlan che plui no si pues.


text:
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, di difindi o di meti la stesse maiute dal ex president, di aprovâ o mancul ce che al è stât fat fin cumò di chê formazion di guvier cjaviestre e inaturâl, ma dome di bon sens. Ce vuelial dî cuntune pandemie par nuie vinçude, cuntune crisi energjetiche che di dome anunziade e je deventade invezit presinte in maniere teribile, di une vuere che si strissine aromai di mês e no si viodin soluzions realistichis al orizont, e che e creve chel pôc che al reste di une Europe simpri plui disponibile a declinâsi tant che insiemi di stâts e no di popui? Dulà sono ladis a finîle lis prioritâts tant che chê de difese dal ambient o dal futûr des zovinis gjenerazions? Intun scansel, sorplantadis de logjiche dai partîts e de lôr fam di podê. A cost di ducj i coscj, ancje cuintri i interès de coletivitât, ma difindint vitalizis e prebendis dai atuâi aromai ex onorevui.
✽✽ La dimostrazion palese di cheste volontât e je in cheste leç eletorâl disgraciade che e dismieze la rapresentance popolâr, duncje lis formis de stesse democrazie parlamentâr, in man e in ostaç di listis blocadis des segretariis romanis o milanesis dulà che i interès di corint, di sotanament al leader di turni, a paronin in barbe al rapuart cul teritori.
✽✽ Puar Friûl, ridot dome a serbatori di vôts pai coleçs talians, cence plui vôs in cjapitul par difindi i siei interès, cu lis urnis destinadis dome a une prove, un alenament in viste des elezions regjonâls, dulà che invezit si à vôs in cjapitul, si à il podê di intervignî su la spese corinte, inte gjestion dai milions euros che a rivaran in cheste regjon. Par ce robe e par cui a restin ancjemò tal inciert, cence nissun sfuarç di prospetive, di previsions di plans a medi e lunc tiermin.
✽✽ Al è ancje un altri motîf di disconfuart in chest Setembar des ombris scuris: a diference des passadis politichis talianis, no varìn nancje la pussibilitât di segnâ la nestre crôs suntun partît autonomist. Al jere un segnâl di sperance, confuartât dal risultât storic otignût dal Pat pe Autonomie, cu la elezion di doi conseîrs aes consultazions regjonâls sucessivis.
✽✽ Al moment no sai se chest al sedi sucedût par dificoltâts tecnichis o par sieltis politichis. E il no savêlu mi avilìs tal stes mût dal no podê esprimi dute il gno riviel pal stât di robis presint, ancje se dome intune urne. ❚
Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, di difindi o di meti la stesse maiute dal ex president, di aprovâ o mancul ce che al è stât fat fin cumò di chê formazion di guvier cjaviestre e inaturâl, ma dome di bon sens. Ce vuelial dî cuntune pandemie par nuie vinçude, cuntune crisi energjetiche che di dome anunziade e je deventade invezit presinte in maniere teribile, di une vuere che si strissine aromai di mês e no si viodin soluzions realistichis al orizont, e che e creve chel pôc che al reste di une Europe simpri plui disponibile a declinâsi tant che insiemi di stâts e no di popui? Dulà sono ladis a finîle lis prioritâts tant che chê de difese dal ambient o dal futûr des zovinis gjenerazions? Intun scansel, sorplantadis de logjiche dai partîts e de lôr fam di podê. A cost di ducj i coscj, ancje cuintri i interès de coletivitât, ma difindint vitalizis e prebendis dai atuâi aromai ex onorevui.


text:
Une vôs tremende, come chê di une bestie infernâl, che e rimbombave pardut, fasint disperâ oms e animâi di cjatâ une pussibilitât di salvece e fo sintude par dute la plane, sù fin tes monts. Ancje Vignesie, la Istrie, il Canâl di Tulmin a forin scjassâts. I muinis de Badie di Rosacis lu segnarin sui manuscrits de lôr Croniche tant che un grant e tragjic event di tramandâ ae memorie dal om.
Ma soredut Aquilee, intal An dal Signôr 998, e fo colpide cun grande crudeltât di une man spietade e paurose, tant che la lidrîs antighe de basiliche e fo sledrosade, cun grant sgrisulâ dai mosaics, dai paviments antîcs, des colonis, des muracis. Jone cu la sô barcje al fo invistût di une onde maligne mai viodude prime. Ancje i segnâi de antighe potence di Rome si sdrumarin par tiere intun grant cjalderon di polvar e di patùs.
Che e fos stade duncje vere la profezie de Bibie di Jerusalem, là che Sant Zuan, rapît de plui misteriose vison su la isule di Pathmos al predicjave la Apocalìs, il Montafin, il Boboròs? I segnâi pandûts intai mes prime a someavin dâi reson a cheste tremende veretât: Og e Magog, cu la muse sassine dai Ongjars, a jerin bielzà jessûts des puartis di Orient, de Tatarie, ven a stâi dal Tartarus infernâl, a jerin rivâts fin in Friûl, maçant, copant, brusant e puartant vie dut ce che a podevin, lassant daûr di lôr dome che fam, muart e miserie, vâl a dî chei trê spirtats che insiemi cu la peste ogni tant a corin pes contradis di chest mont, preparant la vie al Anticrist.
Epûr il Patriarcje Massenzi (811-837), nancje un secul prime, al veve ripuartade la sede dal Patriarcjât di Cividât inte antighe citât, in gracie de volontât dal imperadôr Carli il Grant che al assegnave a bon pro di chel sant om, di lui cetant stimât e preseât, i confins di une des diocesis plui grandis di Europe: e par festezâ l’event di cheste gnove Aquilee, a meterin mans a une revision de grande basiliche, splendôr de citât, miracul di bielece e di sapience: a tirarin sù il puarti, la glesie dai Paians, il transet, a sgjavarin fûr la cripte sot dal presbiteri, fasintle bielissime cun chês pituris che a cjantavin la potence di Sant Marc, l’Evangjelist, e di Ermacore, il prin Sant. Ma si sa ben che i calcui dai oms no son mai chei dal Signôr, e dut ce che nô o pensìn, o progjetìn, o sperìn, al ven dispès metût in zûc intun moment.
Ma nol è mai un mâl, come che nus contin i vecjos, che nol sedi ancje un ben. Il colp de Bestie i darà la pussibilitât ai Patriarcjis Zuan IV (984-1019) e al so sucessôr Wolfgang von Treffen, ven a stâi Popon (1019-1045), di progjetâ une basiliche gnove, in linie cu lis grandis glesiis romanichis imperiâls. Ai 13 di Lui dal 1031, il gnûf templi al sarà consacrât cun tant di grant cjampanili, chê tor cuadrade in scuare no dome cu la tiere, ma ancje cuntune vision di une Patrie rinovade, moderne, buine di pandi bielece e culture in dute Europe, di Regensburg a Praghe, di Viene a Zare. Un model Friûl insome, resurît de pôre e de disperazion.
Us contial alc di gnûf? ❚
✒ Agnul Floramo
DI SCJAS IN SCJAS: I TARAMOTS INTE STORIE FURLANE. An 998: “Mil e mai plui mil” al devente cuasi vêrAgnul Floramo
Une vôs tremende, come chê di une bestie infernâl, che e rimbombave pardut, fasint disperâ oms e animâi di cjatâ une pussibilitât di salvece e fo sintude par dute la plane, sù fin tes monts. Ancje Vignesie, la Istrie, il Canâl di Tulmin a forin scjassâts. I muinis de Badie di Rosacis lu segnarin sui manuscrits de lôr Croniche tant che un grant e tragjic event di tramandâ ae memorie dal om.


text:
Secul curt. Cussì lu àn clamât chei che si ocupin di Storie. Parcè che nol dure cent agns, ma ducj i avigniments plui impuartants a son striçâts jenfri confins temporâi une vore strents. Epûr al somee che al seti stât il plui trist e crudêl di ducj, cun dôs vueris mondiâls e il grant cambiament dal 1989, che al dissegne tal ribalton gjeopolitic di Berlin un confin che al cambie la muse de Europe.
La storiografie taliane, masse concentrade su dutis chês altris regjons fûr che il Friûl, nus impon une memorie curte. Ancje pal taramot. Cussì si visisi dal grant disastri di Reggio Calabria e di Messina, compagnât di un maremot, ai 28 di Dicembar dal 1908. Ma cui nus contie di chel che tal Lui dal stes an al à sdrondenât lis Alps de Cjargne, dismovint une popolazion spauride e spaventade ae dôs di gnot dai 7 di chel mês? L’epicentri a Mueç. Di une rabie che e supere i 5,5 grâts de scjale Richter, ma une vore distrutîf, rivant al novesim grât de Mercalli. Tant che i dams a jerin stâts cuantificâts par une puartade di plui di 50.000 liris di chel timp: un sproposit. I oms, massime de valade de Aupe, a son stâts obleâts a tornâ a cjase de migrazion vie pe Europe par judâ lis lôr fameis, e lis conseguencis a son stadis une vore pesantis pal redit familiâr, dal moment che i contrats di lavôr a son stâts ducj revocâts, cu la conseguence di une miserie spaventose. Tant che adiriture il Pape, Piu X, al fasarà vê bêçs pe ricostruzion de glesie di Dordole. La glesie! La int invezit, sistemade in barachis di len ordenadis dal sindic di Mueç, e scugnarà rangjâsi di bessole. Come simpri. Altris savoltaments a son stâts ai 12 di Mai e ai 12 di Dicembar dal 1924, a Dimpeç, e po dopo al prin di Zenâr dal 1926, simpri in Cjargne.
Annus horribilis, il 1928: Cjavaç, Verzegnis, Tumieç e dute la valade dal Arzin, dopo di un Fevrâr tant frêt che si viodin i lôfs a cori pai paîs di mont, a tremin. Ma no pe glace. Plui di cent sfolâts des borgadis distrutis di Galants, di Marins e di Pocis a son rivâts jù a Anduins e a Cjasiât: vecjos, feminis e fruts. I oms no ju convinç nissun a abandonâ i paîs: a restin a lavorâ, dì e gnot, a dâ di mangjâ aes bestiis, a cirî di netâ rudinaçs e a tacâ daurman a tirâ sù ce che al jere vignût jù. Dute la valade e dimostre la sô solidarietât spontanie e di fuarte umanitât. Inte sô relazion al Prefet, che al stanzie 57.594 liris, il sindic Giobatta Gerometta di Vît al conte che al organize cjase par cjase une racuelte di lat, di cjar e di vin. Che a chei puarets no ur mancji il confuart de solidarietât dai lôr fradis furlans, plui impuartante che no i bêçs. A Pasche no mancjarà la fuiace par ogni famee di taramotât. Ma no je finide: il Nadâl dal 1931 si festeze cuntun scjas mighe di poc. Ai 18 di Otubar dal 1936, la scjale Mercalli e segne i 9 grâts inte zone di Sacîl, cun muarts e devastazions che a àn cambiât il profîl dal paisaç urban, in particolâr a Cjanive, Polcenic e Sant Florean.
Ma al sarà ai 26 di Avrîl dal 1959 il disastri plui grant prime di chel dai 6 di Mai dal 1976. A Tumieç a son lis dôs e 46 dal dopodimisdì. La Mercalli e rive al grât 9, la Richter e passe il cuint, par une aree di coinvolziment sismic di plui che 12.000 chilometris cuadrâts. No forin vitimis, une sole persone e je restade feride a Zui ma popolazion dai paîs colpîts, pe pôre di replichis, e passe lis gnots dopo ae scjassade fûr cjase. Al discomut causât dal abandon des abitazions si à zonte chel de ploie, cetant bondante ae fin di Avrîl, agravant i dams dai edificis.
Clarementri, al reste il plui documentât e ancje studiât. Cuntune relazion une vore impuartante, siglade tal 1965 di doi studis impuartants, P. Feliziani, L. Marcelli, là che no dome si faseve il pont de criticitât sismiche dal Friûl inte storie, ma ancje si pontave la atenzion sul fat che 20 secui di taramots a oblearessin a une grande atenzion inte culture de prevenzion. 1965! Undis agns dopo… ❚
✒ Agnul Floramo
DI SCJAS IN SCJAS: I TARAMOTS INTE STORIE FURLANE. I Orcolats dal NûfcentAgnul Floramo
Secul curt. Cussì lu àn clamât chei che si ocupin di Storie. Parcè che nol dure cent agns, ma ducj i avigniments plui impuartants a son striçâts jenfri confins temporâi une vore strents. Epûr al somee che al seti stât il plui trist e crudêl di ducj, cun dôs vueris mondiâls e il grant cambiament dal 1989, che al dissegne tal ribalton gjeopolitic di Berlin un confin che al cambie la muse de Europe.


text:
Il libri di Ester
Il libri di Ester, come chel di Gjudite, al conte de liberazion dai gjudeus midiant di une femine, Ester, deventade regjine de Persie sot di Assuero (Serse, 485-465 p.d.C.). Il nemì al è un alt funzionari di palaç, Aman. La suage gjeografiche e je la citât di Suse, là che i gjudeus a jerin stâts depuartâts sot di Nabucodonosor.
Ester, indreçade di so barbe Mardocheu, e rive a tirâ de sô bande il re. In gracie di jê, la situazion si disledrose: Aman al ven picjât e Mardocheu al cjape il so puest.
Par ricuardâ un fat cussì grant e ven metude sù la fieste dai Purîm, che i ebreus le celebraran ogni an.
Il libri si divît in trê parts, cuntune introduzion e une zonte finâl.
La introduzion o preliminâr e fevele dal sium di Mardocheu.
I. Ester e devente regjine (cc. 1-2).
II. I gjudeus a son in pericul (3,1-7,10).
III. Il distin dai ebreus si ribalte (8,1-10,3).
La zonte, te version greche, e dà un sclariment sul sium di Mardocheu e su la traduzion stesse dal libri.
Nol è facil savê cuant che al è stât componût il libri. Il fi di Sirac, ch’al à scrit tor il 190-180 p.d.C. la laut dai grancj de storie ebraiche (Sir 44-49), nol nomene ni Ester ni Mardocheu. Invezit l’autôr dal prin libri dai Macabeos, ch’al scriveve sul scomençâ dal I sec. p.d.C., al ricuarde la “zornade di Mardocheu”.
Cuant che, sul finî dal II sec. e la metât dal I sec. p.d.C., a àn tradusude la Bibie dal ebraic in grêc (la version clamade dai Setante), il libri di Ester nol è stât dome voltât ma ancje slargjât, come che si pò viodi ancje te nestre edizion intai versets cu lis letaris piçulis. Chest nol à zovât di sigûr no a la clarece. Di fat and è edizions de Bibie che a ripuartin dome l’ebraic; and è che a ripuartin ebraic e grêc, come la nestre; e o vin la Volgade latine di san Jeroni ch’e rimande la part greche a la fin dal ebraic come une zonte.
La glesie e à cjapât il libri di Ester de Diaspore ebraiche e duncje te forme plui slargjade. Partant a van consideradis ispiradis ancje lis parts dome in grêc.
L’impuartance religjose di chest libri e je un grant amôr pal ben de nestre patrie e la sigurece che Diu al salve simpri il piçul nocent des sgrifis dal grant ch’al è ancje trist.


text:
I libris des Cronachis
Il VT al à un secont mac di libris storics ch’a ripetin e a puartin indenant il toc di storie di Gjosuè ai Rês: si trate dai doi libris des Cronachis che, insieme cun Esdre e Neemie, a formin une opare unitarie. Si podarès fevelâ di une sorte di “biblioteche” su la storie dal popul ebraic, di cuant che a àn metude sù la monarchie fintremai a la restaurazion dopo dal esili. Come timp, staronzant, si va de fin dal sec. XI al inizi dal sec. IV p.d.C. Il prin libri des Cronachis al tache adiriture dal principi dal mont.
I doi libris si dividin in trê sezions:
I) Gjenealogjiis (1 Cr 1,1-9,44). A son lis gjenealogjiis ch’a partissin di Adam e a van fint a Saul e a David passant pai patriarcjis.
II) David-Salomon (1 Cr 10,1-2Cr 9,30). L’interès di fonde dal autôr al è pal templi e pal mont cultuâl ch’al gire ator dal templi. Di cheste istituzion e di chest mont, David al è chel ch’al prepare e al organize e Salomon chel ch’al fâs sù e al finìs.
III) Il ream di Gjude (2 Cr 10,1-36,23). L’autôr al salte di plante fûr il ream di Israel. Dai rês di Gjude i sta a cûr plui di dut il lôr ategjament religjôs.
La tradizion greche e latine e à viodût in chescj libris une sorte di integrazion dai libris storics; par chel ju à clamâts “Paralipòmenos”, tant a dî “libris des robis lassadis fûr o dismenteadis”. Vuê si riten plui just dâur un valôr par lôr cont. Di chi il non di “Cronachis” o “Anâi”, come ch’al lasse scrupulâ ancje il non ebraic di Dibrê jamîm (Peraulis o Fats dai dîs).
No si trate naturalmentri di une cronache come che s’int cjate in ete classiche o medievâl e tant mancul in dì di vuê. Il cronist al sielç i fats no partint de fedeltât storiche, ma de sô vision religjose. I fats plui impuartants a son chei che a metin in lûs la idee gjenerâl de vore: teocrazie e vite cultuâl. Il vêr re dal popul ebraic al è Diu e il re plui grant al è chel ch’al onore di plui Diu e il so templi. La furtune dal re e sarà un premi pe sô fedeltât e la disgracie e sarà un cjastic pe sô infedeltât. Sot chest aspiet, lis Cronachis a son un grant esam di cussience.
La presince di Diu framieç dal popul si palese in forme concrete tal templi, tai siei sacrificis e te laude eterne, fate di preieris, di cjants e di musiche. E chi l’autôr al pant une grande passion e une grande competence.
Si puedial ancjemò fevelâ di “storie” e di “veretât storiche”? Sigûr. Baste lei i libris cu lis limitazions ch’o vin ditis. E je une “storie religjose”, une sorte di esam teologjic de storie ebraiche antighe, ma là che il fat storic al à instès plui pês che no la speculazion teologjiche. Chest mût di tornâ a lei il passât par cirî lis resons dal ben pierdût e dal mâl cuistât, che i esperts lu clamin midrash, al è un gjenar leterari tipic dal gjudaisim postesilic.
Cui aial componude cheste storie vonde singolâr de teocrazie? Cuant? No cognossìn ni il so non ni il so timp. Disint che no le àn componude prin dal IV sec. e nancje dopo dal II sec. p.d.C. o sin sul sigûr. Il rest al è plui ipotetic.
Chescj libris a àn vude grande impuartance tal mont gjudaic (liturgjie sinagogâl, mentalitât legaliste o legjitimiste) e cristian (citazions e alusions tal GT, presentazion di Gjesù come fi di David; gjenealogjie di Crist e vie).


text:
La dì prime le none Sunte e veve preparât le “liscje”, po cul jutori de gnagne Rine e veve resentât chê blancjarie, biele blancje, sflandorose apont, par vie de cinise, altri che il “Dash” e cumò e faseve biele mostre di sè une volte metude a suiâ.
Cussì Sunte tor lis dôs dopo misdì, le veve palpade, e jere scuasit sute, tor les cinc e varès ritirât i bleons, che a saressin stâts pronts par sedi sopressâts…
Ce biele zornade, e pensà, stant che îr al veve plot dut al dì, cence remission.
Ce vûstu di miôr Sunte, si diseve tra sè e sè, no veve fat i conts cun chê ribaldarie che e jere saltade fûr dal borc di sot ,cul balon in man par zuiâ tal mieç de strade, in chê volte une strade blancje.
Nuie pôre, le furgonete de pieçamente di Amorino e sarès tornade a cjase tor sîs di sere, no prime, duncje nissun al varès disturbât chê partide di balon.
Nissun altri? Mmmm…
Le none Sunte, tornade dai siei lavôrs dal ort, e jere li par dâi ancjemò un cuc ai sei bleons, che cumò a vevin ca e là bielis placis tondis di pantan.
Nancje il timp di maraveâsi che une lastre de cjase e leve in mil tocs, po il balon al finive propite denant dai pîts di Sunte.
Noaltris fruts o jerin li denant de reêt metude a cunfin, o jerin spierdûts come pioris… le vevin fate gruesse, intun mari lamp o vevin capît che le partide e jere finide, par cheste setemane e forsit… ancje par chê altre…
Carosello nol jere ancjemo rivât tes nestres cjases, chê sere o jerin lâts su a durmî cence tantes fufignes e, soredut, cidins cidins…
di Maurizio Di Fant


text:
#19 – Claps – rivoc tal sanc “…il sanc ch‘al bat il timp, tal timpli la sô corse il cori dal to tremâ…” tocut de poesie “Caìn” di Pier Luigi Capello E jere une fieste grande tant che une volte, prime di cheste pandemie. La musiche e faseve rontonâ il cûr. La lûs e compagnave chel rontonâ cuntun riclam tarlupant. [...]
Tag: Acuari Cence Branchis
#25 – Trasfigurâsi E e je simpri chê robe di fâ fente, il jessi diviers di chel altri, il trasfigurâsi. Lu vin za viodût te storie, a voltis leade ae miserie, une sorte di gjandusse o une altre malatie che nus fâs pensâ che no varìn une chance di cambiâle chê miserie. Tal vincjesiet di Fevrâr di mil cinccent e [...]


text: Cinc garofui tant che i cinc “cuintîrs” di Udin e dal Friûl dai timps dal lezendari Patriarcje Beltram, metûts dongje midiant di cinc grops, sperance di rignuvide union civiche e sociâl, par formâ juste un piçul mac poiât jù ogni ultin dal an alì di chê storiche crôs di Cjasemate, in mieç de campagne, a pene fûr de capitâl de Furlanie, dilunc de strade che une volte e menave bande bonât: une Crôs che, in plui di un fat di devozion, e je dal sigûr un cimeli preziôs des liendis popolârs su la figure di chel grant pastôr e princip di Aquilee, beniamin dai sempliçs e muart copât fûr tal 1350 di un complot di nobii, che al à di sei ben passât par chei lûcs, parsore di un rustic cjar di funerâl, co al à fat l’ultin viaç par tornâ tal “so” Udin. Si à ripetût cussì, ai 31 di Dicembar 2015, l’avôt sociâl di fin dal an di Moviment Civic Culturâl Alpin-Adriatic dal Fogolâr Civic e Circul Universitari Furlan de Academie dal Friûl ae mitiche “Crôs di Cjasemate”, memorie dal patriarcje medievâl Beltram di Saint Geniès, patron civic udinês e furlan. A son stadis di fat lis fradaiis che lis guide culturalmentri il prof. Alberto Travain chês che a son partidis tal 1999 cu la promozion popolâr plui innà dal zîr piçul locâl di un sens storic di ce valôr come antropologjie e significazion pussibil sociâl e civîl di cumò che al à pardassen chel manufat di devozion. Sôl che dopo des grandis manifestazions imbastidis in chei agns de Academie dal Friûl, che al jere dean in chê volte il chimic Victor Tosoratti, a son vignudis iniziativis di conservazion e invaloriment ancje istituzionâl dal sît! Compagnât di une delegazion dal consei e dal cuarp movimentâi formade dai citadins Sergio Bertini, Manuela Bondio, Marisa Celotti, Jolanda Deana, Luisa Faraci, Eugenio Pidutti, Luigina Pinzano, Gianfranco Savorgnan e Mirella Valzacchi, il dean Travain al è tornât sul puest juste par ripeti un mot sociâl di riverence cetant sintût “viers di une liende simpri in evolvisi, che di tancj secui e da dongje e indrece in ben la furlanetât chê miôr”.


text:
Come ogni an, cui che al vûl menâ la machine dilunc dal Invier in Slovenie al scuen vê simpri sot man tal veicul lis cjadenis di nêf: chest oblic al è proviodût par leç dai 15 di Novembar fintremai ai 15 di Març. Stant al codiç de strade, i veicui fin a trê toneladis e mieze di pês a àn di vê pneumatics invernâi cun almancul trê milimetris di batistrade su dutis e cuatri lis ruedis o ben vê lis cjadenis, di montâ in câs di necessitât. Par chel che al inten i mieçs di traspuart che a pesin plui di trê toneladis e mieze, lis gomis invernâls a àn di jessi metudis almancul su lis ruedis motoriis. Une ecezion e vâl pe aree plui cjalde dal paîs li che al nevee da râr, vâl a dî la cueste adriatiche fintremai a Kozina, sul Cjars, li che al bastarà montâ pneumatics estîfs. In ogni câs, a son improibîts i pneumatics claudâts.
Alessio Potocco
TERITORI – SLOVENIE. Fin ai 15 di Març cjadenis te machine............
Come ogni an, cui che al vûl menâ la machine dilunc dal Invier in Slovenie al scuen vê simpri sot man tal veicul lis cjadenis di nêf: chest oblic al è proviodût par leç dai 15 di Novembar fintremai ai 15 di Març. Stant al codiç de strade, i veicui fin a trê toneladis e mieze di pês a àn di vê pneumatics invernâi cun almancul trê milimetris di batistrade su dutis e cuatri lis ruedis o ben vê lis cjadenis, di montâ in câs di necessitât. Par chel che al inten i mieçs di traspuart che a pesin plui di trê toneladis e mieze, lis gomis invernâls a àn di jessi metudis almancul su lis ruedis motoriis. Une ecezion e vâl pe aree plui cjalde dal paîs li che al nevee da râr, vâl a dî la cueste adriatiche fintremai a Kozina, sul Cjars, li che al bastarà montâ pneumatics estîfs. In ogni câs, a son improibîts i pneumatics claudâts.


text:
Spalancait i balcons
Fûr da la gnot dal Covid lassìn lusî el soreli
Incuintri
Jenfri leturis, cjants, musiche e imagjinis Daniela Venier (Associazion “Fulcherio Ungrispach”) e conte parcè che nus è tant cjare la gleseute di San Quarin e Roberto Tirelli al fevele de Passio di San Quarin te tradizion furlane.
Leturis par cure dal grup “Lis Tarlupulis”. Acompagnament vocâl de Corâl “Fogolâr” di Cuar di Rosacis, direzude dal mestri Evaristo Casonato.
La manifestazion si le fâs tal viert, s’al è brut timp e ven anulade
Info e prenotazions:
[email protected]


text: “O sintìn, o scoltìn e o pandìn un marum sincîr pe dipartide di chel prof. Ioan che prin di dut lu vin preseât pal so gaiôs e simpri plui râr garbeç e pe pronte atenzion a lis dibisugnis e ai domandaments dal Citadin oltri che pal rispiet sigûr sclet pal impegn civic volontari. Sot votazions al veve ancje firmât, insiemit cul so concorent candidât sindic prof. Honsell, l’intent proponût dal Fogolâr Civic di rignuvî il Renc citadin vâl a dî la assemblee antighe gjenerâl dal popul di Udin pastanade dal Patriarcje Beltram. Po ben, cumò ai 29 di Setembar, cuant che passâts 502 agns, di gnûf, il Renc popolâr al tornarà a dâsi dongje, simpri di iniziative dal Fogolâr Civic, nol podarà no vee di preambul un minût di cidin rispiet in so onôr”. Ve mo la note cun ce che al à dit di coment il dean dal Moviment Civic Culturâl Alpin-Adriatic dal Fogolâr Civic e ancje ben dal Circul Universitari Furlan de Academie dal Friûl, cun di plui delegât dal Club Unesco di Udin pe Formazion Civiche e pe Citadinance Ative, prof. Alberto Travain, in cont de muart dal conseîr comunâl udinês prof. Adriano Ioan, compartint la stime pe persone prin di dut cu la puartevôs dal Coordenament citadin dal Borc de Stazion di Udin, siore Laura Paviotti, in ricuart dal spindisi di chel sorestant par chê particolâr bande di citât. “Devant de sô bare, duncje, al funerâl, si plearan lis bandieris plui significativis dal civisim culturâl udinês, tant che al merete il ricuart di un sorecjâf di part politiche bon di preseâ sore nuie il valôr dai siei citadins”.


text:
I nestris cusins
Cu la espression “ lenghis ladinis” si è usâts a meti dongje, al di là dal Ladin Dolomitic, la totalitât da lis lenghis retoromanzis che a cjapin dentri ancje il furlan e il romanç. La Ladinie vere e proprie e je poiade a cjaval tra il Trentin, il Sudtirôl e la part setentrionâl dal Venit, in particolâr ta lis provincis di Trent, Bolzan e Belun e e cjape dentri cinc valadis: Val di Fasse,
Val Gardene, Val Badie, il Fodom e Anpezo. Chi al vîf ancjemò un grup etnic par so cont, indipendent culturalmentri, linguistichementri e, dome in part, aministrativementri de Italie e dal mont gjermanic. Ce che al unifiche di plui lis cinc valadis e je le lenghe che, ancje se a son diferencis tra valade e valade, e ven fevelade in dut il teritori. Il ladin e je di sigûr une lenghe di derivazion latine, misturade prime cun chê des popolazions retichis da lis Dolomitis e subint daspò la influence dal talian e dal todesc. No pues sedi considerade cetant che un dai tancj dialets talians par motîfs struturâi e storics; za Graziadio Isaia Ascoli, linguist e glotolic intal 1800 le considerave une lenghe vere e proprie. Di fat vuê e je tutelade de Union Europeane e de leç 482/99 dal Stât talian.
I MEDIA_I ladins a àn ancje un gjornâl setemanâl in lenghe, “Usc di Ladins” e a puedin assisti par une ore par setemane a trasmissions radiofonichis e televisivis regjistradis de Rai ladine di Bolzan. Ancje se le esistince di chest popul in Italie a je ancjemò pôc cognossude, i Ladins a àn simpri combatût une bataie une vore impuartante pal mantigniment de lôr identitât culturâl; vie pal periodi de Grande Vuere e di chel fassist la stesse lenghe ladine e à patît fuartis repressions, che a àn puartât i Ladins a fondâ lis primis associazions culturâl ladinis come la “Unione Popolare Ampezzana” e la “Union Culturela di Ladins”, che tal 1946 si son fondudis par da vite al moviment politic “Zent Ladina Dolomites” che al domandave il riconosciment dal grup etnic ladin e la parificazion de lenghe ladine cun chês taliane e todescje.
BATAIE MAI FINIDE_Cun dut a chel lis dificoltâts riscontradis a son stadis distès grandis e la sorevivence de culture e de lenghe ladine e je ancjemò une vore dure. Manifestazions, conferencis e diviersis iniziativis si moltiplichin ancje grazie ai diviers comprensoris.Vuê i diviers istitûts culturâi a son ancjemò daûr a lavorâ pe creazion di une lenghe ladine unitarie par unificâ dutis lis variantis da lis cinc valadis: il Fascian de Val di Fasse, cun tantis influencis talianis; il Ghërdeina de Val Gardene une vore dongje dal todesc; il Badiot de Val Badie, considerât forsit il ladin plui “pûr”; il Fodom di Fodom e l’Ampezan di Cortine (Anpezo), cun fuartis influencis venetis.
Venusia Dominici
::::::::::::::::::::::::::::::::::::::::::::::::::::::::::::::::::::::::::::
Il sium de nazion ladine di Tellini
Achîl Telin, (Achille Tellini, Udin 1866 – 1 di Otubar 1938) al fo un naturalist, gjeolic, folclorist, esperantist, sagjist e insegnant intes scuelis. Al fondà intal 1897 il Circul Spelelogjic furlan, il prin in dute Italie. Si interessà di gjeologjie, morfologjie, al fo autôr di cjartis su lis aghis di Rome. Inte seconde part de so vite i siei interès a deventarin leâts un grum ae lenghe e culture furlane; intal 1926 al publicà «Il tesaur de lenghe furlane», une opare autografe di 826 pagjinis cu la plui grande racuelte di vilotis furlanis (cul titul di «Spieli de anime furlane o leterature popolar tradizional de Çarñe e dal Friul», integrade plui tart cun «Zonte a lis vilotis»).
Al fo autôr di un program politic che jenfri il 1918 e la cjapade di podê dal fassisim al pandè la idee di un stât ladin (che te estension minime al cjapave dentri il Friûl e in chê plui grande al meteve dentri ancje il Cjadovri, la Ladinie e i Grisons) indipendent e neutrâl (per separâ Austrie, Italie e Jugoslavie e evitâ lis vueris provocadis des lôs voiis espansionistichis).
Cun chest obietîf al inmaneà la sô opare plui significative: la creazion de riviste «La Patrie ladine. Riviste pal Friûl, Çarñe, Dolomitis dal Adis e Canton Grison», publicade a tacâ dal Mai dal 1921, dulà che al pant il so sium di viodi ricognossude la dignitât de lenghe furlane, doprade la bandiere ladine e restaurât il Patriarcjât di Aquilee tant che model
di un Friûl indipendent. Dal 1929 al 1933 al publicà ancje la riviste «Archivi de leterature furlane antighe e moderne». Propit su lis pagjinis di chest sfuei – tal 1922 – al scrivè une des plui bielis testemoneancis dal desideri di indipendence nazionâl furlane: «Cuant che la gnove gjenerazion e sarà imbevude fin a la medole di tâl spirt di indipendence e si varà formade une salde cussience nazionâl, che finore e mancje ancje tes personis studiadis, i Furlans no formaran plui une ecezion tra ducj i popui de tiere, comprindûts chei altris Ladins, e la pome de libertât, dal dut madure e colarà a la plui lizere bavesele (aiarut lizêr ndr.)»
Dree Venier
::::::::::::::::::::::::::::::::::::::::::::::::::::::::::::::::::::
Minorance catalane in Sardegne
L’Alguer (Alghero) e je une citadine de provincie di Tathari (Sassari) in Sardegne che e conte plui di 42.000 abitants e e je considerade une isule linguistiche là che si tabaie catalan, invezit che sart. La storie de lenghe di L’Alguer e començà tal XIV secul cu la espulsion di bande dai concuistadôrs catalans des popolazions sardis e gjenovesis de citât, che e deventà teritori de corone di Aragone. Protet di influencis esternis, il catalan di L’Alguer al è restât pûr mantignint carateristichis sôs, ancje se miscliçadis cul talian e cul sart. Al è ancje stât ricognossût come lenghe minoritarie sedi de Regjon de Sardegne sedi dal Stât talian. Il 65% de popolazion di L’Alguer e capìs la lenghe locâl, il 30% le tabaie. Une resinte ricercje socio linguistiche de Regjon (Le lingue dei Sardi, 2007) e dimostre la difusion des 3 lenghis inte zone di L’Alguer: La lenghe catalane in cheste zone e je simpri stade considerade plui prestigjose de lenghe sarde e je stade tutelade, insieme a lis tradizions locâls, dai abitants de citât, seneôs di mantignî une cierte autonomie dal rest de regjon. Lis robis a son però daûr a gambiâ: la difusion dal turisim, de television taliane, lis migrazions, il sisme scolastic talian e la pierdite de popolazion plui anziane a àn fat sì che tantis fameis a àn dismetût il catalan par tabaiâ par talian, la lenghe uficiâl, insegnade a scuele, fevelade dai turiscj, tai lûcs di vore e dai mass media. Par chest, za tai agns ’70 dal secul passât a son vignûts fûr moviments che a cirin di judâ la lenghe a no murî: l’Obra Cultural de l’Alguer, l’Escola de Alguerés Pasqual Scanu, l’Ateneu Alguerés, l’Associació per la Salvaguarda del Patrimoni Històric i Cultural de l’Alguer, e l’Òmnium Cultural de l’Alguer, insieme a la Universitât di Tathari a àn creât un centri di ricercje Maria Montessori pe promozion de lenghe catalane tes scuelis. Un dai problemis che la tutele de lenghe e à di frontâ e je la mancjance di une tradizion scrite che e rint dificile la difusion de culture linguistiche. In ogni câs, oltri al centri Montessori, a son altris lis iniziativis inmaneadis pe tutele de lenghe come un ufici public in stât di rispundi aes domandis linguistichis, i segnâi stradâi bilengâi, une riviste publicade une volte par an, un premi leterari pes publicazions sientifichis in lenghe, une stazion radiofoniche (Radio Sigma) e une rubriche setemanâl in lenghe su la television locâl Teleriviera del Corall.
Chiara Segrado
::::::::::::::::::::::::::::::::::::::::::::::::::::::::::::::::::::::::::::::::
Cravuat in Molise: la grande dificoltât dai piçui
Kruc, Sti Fili´c e Mundimitar, provincie di Campobasso. Nol è un tornâ indaûr ai timps di cuant che la Istrie e jere Italie, ma a son trê paîs che a cirin di tignî in vite la lôr lenghe. A son doimil cristians che vivin in Molise e a son parincj drets dai cravuats che – intal XVI secul – a son scjampâts a brene vierte dai Turcs.
LA DIASPORE_Rivâts di ca dal mâr Adriatic e cjatât un toc di tiere tal Apenin ta la vile di Acquaviva Collecroce (Kruc), San Felice del Molise (Sti Fili´c) e Montemitro (Mundimitar), i cravuats-molisans dal 1999 a son une minorance linguistiche ricognossude de Italie ancje se, a tuart, al è nome il cravuat a jessi considerade lenghe minoritarie. Sì parcè che ta chestis vilis a fevelin lo štokavo, un slâf antîc, vuê dismenteât. Ultin baluart in difese di cheste lenghe al è restât propri ca, ta chest teritori pôc acessibil, dulà che “na-našu” (la lenghe) si è svilupade cence contaminazion, ma che cumò e va a pericul di deventâ une lenghe muarte, copade dal timp. Se vuê il cravuat-molisan al è la lenghe plui fevelade a Acquaviva Collecroce e a Montemitro – la plui piçule vile tal mont dulà che al è un consolât cravuat onorari –, a San Felice del Molise al è sparît e lu fevelin nome i vecjos.
LA DISCUVIERTE_Cirî di mantignî la identitât storiche e lis tradizions culturâls origjinâls nol è sempliç ancje parcè che a son raris lis testemoneancis e a son nome poesiis: masse pôc par lassâ vivi indenant une lenghe compagne. Talian e cravuat-molisan si tocjn per prime volte un dì di 150 agns indaûr e il prin tentatîf di tutelâ la “naš jezik” (nestre lenghe) al scomence tal 1960 e il 1970 parcè che cualchi inteletuâl te Cravuazie scjampât in Italie al discuvierç cheste particolaritât.
Al tache cussì une opere di sensibilizazion dal puest e ancje nazionâl, cun la colaborazion dai circui culturâi slâfs. I comuns di là jù a àn tacât a vê colocuis cu lis aministrazions cravuatis, ma il vêr ribalton al è scomençât une volte finide la vuere in Jugoslavie gracie a la disponibilitât dade de minorance molisane par ospitâ i sfolâts.
LIS DIFICOLTÂTS_Cun dut achel i problemis di passâ a son tancj: «Al è dûr conservâ la nestre lenghe» nus conte Rosida Norelli, sindic di San Felice del Molise e mestre di “na-našu” tal asîl e te scuele elementâr. «O cirìn di meti dongje dutis lis scuelis dai trê paîs, cussì di meti sù un grup di lavôr fuart par mantignî la lenghe, ancje parcè che la associazion no cumbine di bessole e e fâs pôc e nuie».
In dì di vuê al è dificil tirâ dongje i fruts che no vuelin studiâ lis materiis “classichis”, al è nome di figurâsi a studiâ une lenghe che no si fevele plui nancje a cjase. Ma la mestre-sindic no cjape pôre e e va indenant in difese de culture secolâr che no à di jessi smenteade, come che al è scrit intune lastre tal municipi di Acquaviva dulà che si pues lei lis peraulis di Nicola Neri, comissari de Repubbliche Partenopee picjât tal 1799 che al diseve: “Nemojte zabit naš lipi jezik”, No stait
a dismenteâsi de nestre biele lenghe.
Tiziano Gualtieri


text:
«Uh, uuuuh, ce urlade! Forsit, la buere e sarà stade!
Crr! Crr! Crr! Ce cricament!
Tic! Tic! Tic! Ce ticament!
Ooooh, sac di forment. Mi sint un pecjotament!
Sono puartis? Sono cjadenis?
Si movie la tende? Sivilie il burlaç?
Soi bessôl in cjase, mi sint de pôre cjapât pal laç.
Ooooh! Di pas o sint il rumôr. Oh Diu… mi bat masse il cûr.
Ciùle la bree, il barcon al sbat, come se al fos scjampât un giat.
Salacor, cualchidun volaressie jentrâ?
Ch’al sedi un spirt o un lari o un gnotul çuet?
Drets i cjavei, mi zire il baret.
Strici i voi, strenç fuart lis mans. Fin tai pîts i dêts son ducj frêts.
Rais, moscjins, âfs, gjespis, no steit crodi di cjapâmi par sespis.
Surîs di fogne, stait lontanis. Soi un frutin, jo, migo un formagjin.
Cui isal che mi tocje? Cui isal che mi clame?
Un spirt inbacucât? Un lôf imberdeât? Un brigant inçopedât?
Sì, lu sai che la pôre e je fate di nuie, e pûr volarés cualchidun che mi fevelàs, che mi disés che al è dut a puest. Che mi stoi dome insumiant.
Crr! Crr! Crr! Ce cricament!
Tic! Tic! Tic! Ce ticament!
Ooooh, sac di forment. Mi sint un pecjotament!
Po, eco, velu li, il drame.
No vuei sta bessôl, o clami la mame.
«Mame… mameeeeeeeeee».
«Ninin il gno frut, âstu vût pôre? Ma… ma, al jere dome il giat Vilût, che tornâ a cjase al à volût».
«No soi fifon, no soi paurôs. Savevi che al jere lui, ma, distès, a cjase no vuei sta bessôl, mai plui».
di Pierina Gallina
#1130
Conte cjolte dal Pôrecurte Day 2021


text:
In chest periodi, in Regjon – dopo dai provediments dal Guvier li che si propon di unî i Comuns sot dai mil abitants e di gjavâ lis Provinciis sot i 300.000 – si sta lavorant su chestis riformis dai ents locâi. O vin cussì volût sintî la opinion di un sindic, cjargnel, inte sô vieste di aministradôr elet in maniere direte de int.
“Dal sigûr no je la grande riforme strategjiche che ducj si spietavin – al conte Fabio D’Andrea –. La mê impression e je che si è rivâts a une propueste di leç ingredeade e za superade in partence: la peraule di ordin e je cambiâ dut par no cambiâ nuie. L’obietîf al someave chel di imponi la fusion dai piçui comuns di mont, cjapâts di smire cuasi tant che i colpevui principâi di dutis lis straçariis di cheste Regjon. Ancje se ducj a san che i unics Ents virtuôs a son propit i comuns, dulà che i sindics, lis zontis e i conseîrs comunâi a costin pôc. I comuns, e in particolâr i sindics, a son i sogjets plui dongje a la int, a son i gnûfs partigjans di une contese cence scrupui. A esistin za lis associazions dai servizis di valade che a tachin a funzionâ benon, razionalizant coscj e competencis. La riforme proponude no rapresente une novitât, par nuie. Il probleme di cheste Regjon e je la Regjon stesse, il so aparât tecnic aministratîf, i ents di secont grât, i consorzis, lis aziendis e vie indevant: orghins che spes no coventin, che a crein dome confusion e conflits di competence. Bisugnarès partî cu la sopression e l’azerament di dute cheste robe: alore sì che si sparagnaressin milions e milions di euros. Ma il vêr probleme che nissun al vûl frontâ (soredut la Regjon) al è chel di eliminâ i tancj laçs burocratics che a blochin ogni iniziative. Si cjacare di crisi economiche, di mancjance di lavôr, di disocupazion, però se si sblocassin lis operis publichis za finanziadis (e fermis par problemis burocratics) e tornarès a partî dute la economie furlane. Ma nissun al vûl tocjâ i ‘burocrats’ che a cjapin stipendis di fâ voltâ i voi e a justifichin il lôr jessi cun provediments ridicui. Par no cjacarâ des Provinciis: ents dal dut inutii che a coventin a tornâ a distribuî sul teritori, a voltis cun sieltis dal dut clientelârs, ce che le Regjon e podarès fâ in maniere direte cence nissun passaç di mieç (a voltis un contribût di mil euros dât a un comun, al coste doi mil euros di spesis burocratichis). O si met man radicâl al sisteme – dant plui podê e autonomie gjestionâl ai sindics – se di no ogni riforme e nassarà za çuete e destinade a falî.
SOLUZIONS_ Come che o ai za dit, se no si met man intal aparât burocratic de Regjon, nissune riforme e pues jessi crodibile. Creâ comuns di valade al podarès jessi, a gno judizi, une sintesi plausibile, se insedade intun cuadri di riforme plui ampli che al proviodi la cancelazion des Proviciis, la sopression di ducj i ents intermediaris inutii, che a àn rason di esisti dome par sistemâ intai diviers conseis di aministrazion i amîs e i amîs dai amîs cun prebendis altononis. A varessin di restâ dome la regjon e i comuns. Cu la eliminazion de burocrazie si sveltiressin ducj i procès autorizatîfs e si darès un gnûf sburt ae economie. Nol sarès mâl ancje regjonalizâ la Sorintendence, altri organisim che dispès al mostre parês che dîur incomprensibii al è pôc. Però, par fâ chest al vûl coragjo e bisugne jessi pronts a molâ la poltrone e a rinunciâ a “bogns pagnuts”. Il coragjo, ancje chel di metisi in zûc, al è ce che al mancje a chei che a governin e che a fasin lis leçs in Regjon.”
Marta Vezzi
ATUALITÂT – Riformis dai Ents locâi ancje in mont............
In chest periodi, in Regjon – dopo dai provediments dal Guvier li che si propon di unî i Comuns sot dai mil abitants e di gjavâ lis Provinciis sot i 300.000 – si sta lavorant su chestis riformis dai ents locâi. O vin cussì volût sintî la opinion di un sindic, cjargnel, inte sô vieste di aministradôr elet in maniere direte de int.


text:
Ce vuelial dî colâ dentri di un cuadri, esplorâ lis penombris di un afresc, fâ vivi une statue, sintî ce che nus conte une ancone, une miniature, une stampe? Cheste rubriche e puarte ae scuvierte des oparis di art che e je siore la Patrie, ma lis conte dal didentri, cu la vôs dai lôr protagoniscj, intun zûc gnûf e intrigant.
La fonde plui antighe de glesie de Visitazion di Marie a Malborghet e je dal 1200, ancje se di chê ete al reste tant che testemoneance dome che il portâl meridionâl. E jere une glesie une vore impuartante, dal moment che intal 1484 e fo elevade al titul parochiâl par volontât dal Vescul di Bamberg, che al regnave su dute la valade dal Cjanâl, par unificâ sot di jê dutis lis borgadis di lenghe todescje par che a fossin aministradis di chel stes plevan.
L’edifici cemût che si lu cjale in dì di vuê al è componût di doi volums, un dal 1560 e chel altri, plui gnûf, dal Sietcent, dedicât a Sant Zuan. Pesante e fo la ricostruzion dal 1809, che e à imponût a dute la struture un stîl neogotic. Ancje il cjampanili al fo restaurât intal 1915, intant de vuere. L’element plui interessant al reste la lunete frescjade parsore dal portâl, discuvierte dome tal 1985 cuant che, par vie di un restauri, e je vignude fûr une maraveose Madone dal lat dal secul XV, piturade intun stîl tart gotic di une man che e reste anonime e che, daûr dai critics, e pues jessi stade ispirade di Antonio Vivarini, cognossût ancje tant che Antonio da Murano (Muran, 1418 – Vignesie, jenfri il 1476 e il 1484).
La Vergjine e ven presentade intal moment che e da di tete a so fi Jesù Bambin. Marie e devente cussì Mari di Diu e patrone des latoanis. Il cuadri al trasmet une straordenarie intimitât e complicitât cui fedêi, e al rimarche, in plui che chê divine, ancje la nature umane dal Crist, cjapât intun at tant naturâl e plen di pudôr. Il mostrâ il tetin di Marie al regale ancje une prospetive cetant realistiche ae sene, che e spieghe miôr di tantis peraulis la veretât teologjiche de incarnazion: Diu si è fat om come ducj chei altris, e tant che un frut al supe il lat di sô mari, la Madone, che e devente cussì, come intun spieli, ancje la mari di dute la umanitât. Cheste umanizazion fuarte dai doi personaçs plui impuartants dai Vanzelis e sburtave lis feminis a un coinvolziment afetîf cu la fede, che al passave par une funzion che ur vignive ricognossude tant che sacrâl e impuartante, ven a stâi chê di promovi la societât umane cjapantsi cure dai fîs.
La tipologjie de Madone dal lat e gjoldarà di une grande difusion in dute Europe, ma in particolâr intes campagnis, là che la civiltât contadine e tributave a chestis imagjins un valôr no dome simbolic, ma dispès ancje peât ai rituâi di fertilitât. ❚
Agnul Floramo
I COLÔRS E LIS FORMIS DE STORIE: UN VIAÇ INTE ART DAL FRIÛL. La Madone dal lat te civiltât contadine............
Ce vuelial dî colâ dentri di un cuadri, esplorâ lis penombris di un afresc, fâ vivi une statue, sintî ce che nus conte une ancone, une miniature, une stampe? Cheste rubriche e puarte ae scuvierte des oparis di art che e je siore la Patrie, ma lis conte dal didentri, cu la vôs dai lôr protagoniscj, intun zûc gnûf e intrigant.


text:
In Cjargne si torne a sintî puce di eletrodot, che par aiar al varès di colegâ la centrâl di Somplât cun Wurmlach, il prin paîs di là dal pas di Mont di Crôs. Une storie che e va indevant di cuasi dîs agns tra progjets, cjartis, beghis, bataiis. Cheste volte però si è rivâts, tal mês di Lui passât, ae aprovazion definitive dal Ministeri dal Ambient e dal Ministeri dal Disvilup Economic che e dîs in sostance che la linie di interconession energjetiche tra Italie e Carinzie si pues costruî, tignint iniments però une schirie di prescrizions, passe 50, in maniere tâl di tutelâ il teritori. Autorizâ une linee cun pilons di sessante metris par dopo dî che si à di stâ atents al ambient al è za un cuintrisens grant come une cjase ma tant al è… Cumò vint chest “vie libare” dal nestri Guvier, la societât proponent e sta spietant lis stessis cjartis di bande austriache e po dopo e varès di vignî convocade la gnove Conference di servizi Stât-Regjon pe autorizazion definitive.
Intant citadins, aministradôrs locâi e Comitâts a son za tornâts sul pît di vuere e ai 16 di Avost par dâ un prin segnâl in sîs puescj diviers de Val de Bût a àn impiât un pâr di fugarons, in contemporanie cun chei dal Comitât Pro Gailtal che a àn fat la stesse robe di là dal confin.
Une aleance transfrontaliere che no mole dal 2007, cuant che propit sul Pas di Mont di Crôs si veve organizât la prime manifestazion par dî di No al eletrodot.
I rapuarts cui carinzians ju àn strenzût ancje i sindics dai comuns interessâts dal passaç de linie e intune riunion des setemanis passadis a àn ribadît la lôr contrarietât ae linie par aiar, tornant a domandâ che si sielzi la ipotesi de linie sot tiere.
Si è fate sintî ancje la presidente Serracchiani che e à clamât dongje i tecnics e i imprenditôrs dal grup che al sosten l’investiment (Pittini, Fantoni, Burgo) par fâ il pont de situazion, par dopo declarâ che si tignarà di voli la vicende in stret contat cui comuns, si valutarà dutis lis cjartis par fâsi cjatâ pronts cuant che si varà di cjapâ la decision finâl ma e à dit ancje une frase che no lasse spazi a fraintindiments: “fin dal imprin la ipotesi di passâ sot tiere e je stade escludude parcè che no je sigure in câs di vuast oltri che no jessi sostignibile dal pont di viste economic”. Un altre partide che si varà di zuiâ su cheste cuistion e rivuarde però ancje la disponibilitât di energjie trasferibile tra i diviers Stâts. No stin a dismenteâsi che tra Paluce e Mauthen al è za stât autorizât un altri eletrodot, cun linie sot tiere, di bande de Secab.
Tai prossims mês la Regjon e sarà metude ae prove, cussì come lis promessis che la Presidente e veve fat in campagne eletorâl. Une robe e je sigure, cognossint la determinazion che i Comitâts a àn vût in chescj agns: la proteste cuintri i pilons no molarà di un centimetri e cualchidun par rindi la idee al tache a impensâsi ce che a vevin fat ai pilons de corint i sudtirolês tai agns setante. ❚
David Zanirato
Si impiin i fûcs par slontanâ il spauraç dal eletrodot............
In Cjargne si torne a sintî puce di eletrodot, che par aiar al varès di colegâ la centrâl di Somplât cun Wurmlach, il prin paîs di là dal pas di Mont di Crôs. Une storie che e va indevant di cuasi dîs agns tra progjets, cjartis, beghis, bataiis. Cheste volte però si è rivâts, tal mês di Lui passât, ae aprovazion definitive dal Ministeri dal Ambient e dal Ministeri dal Disvilup Economic che e dîs in sostance che la linie di interconession energjetiche tra Italie e Carinzie si pues costruî, tignint iniments però une schirie di prescrizions, passe 50, in maniere tâl di tutelâ il teritori. Autorizâ une linee cun pilons di sessante metris par dopo dî che si à di stâ atents al ambient al è za un cuintrisens grant come une cjase ma tant al è… Cumò vint chest “vie libare” dal nestri Guvier, la societât proponent e sta spietant lis stessis cjartis di bande austriache e po dopo e varès di vignî convocade la gnove Conference di servizi Stât-Regjon pe autorizazion definitive.


text:
La prime letare ai Tessalonicês
Cheste e je la prime letare di Pauli e ancje il document cristian plui vieri ch’o vin sot man. E di fat la glesie te citât di Tessaloniche, un grant puart sul mâr Egjeu te regjon de Macedonie, Pauli le à plantade intant dal secont viaç tai agns 50/52, insieme cun Silvan e cun Timoteu, daspò de brute aventure di Filips (2,1). Pauli al à scugnût bandonâ la comunitât cristiane a pene creade par colpe dai gjudeus, che lu vevin in asse. Rivât a Atene, al è lât indenant dibessôl fintremai a Corint e al à mandât a Tessaloniche Timoteu par dâur spirt e fuarce a di chei cristians. A pene che Timoteu al è rivât a Corint cun buinis gnovis, Pauli al scrîf cheste letare par colmâ la formazion dai cristians di Tessaloniche e par splanâ ancje cualchi berdei che i veve motivât Timoteu. La letare le à componude a Corint sul scomençâ dai agns cincuante, vadì dal 51/52 d.d.C.
Il telâr di cheste prime letare di Pauli al è chel solit. Si vierç cul salût cristian di “gracie e pâs” (1,1). Subit dopo, la preiere di ringraciament che Pauli al dopre par memoreâ dut il ben ch’al à podût fâ a Tessaloniche e ancje il spirt e la vivarositât di chei cristians. Fasint une sorte di confession publiche, ur ricuarde ce intenzions ch’al veve cul so mût di contâ la buine gnove, par sfantâ suspiets e cjacaris metudis fûr sul so cont dal ambient gjudaic contrâr.
La seconde part de letare e reonç cualchi regule di compuartament morâl (4,1-12) e e cîr di sclarî la cuistion de sperance cristiane. I cristians di Tessaloniche a jerin ancjemò sotsore par vie ch’a vevin vût cualchi muart e a scrupulavin che il lôr distin al fos stât comprometût parcè che a jerin muarts prime ch’al tornàs Gjesù. Pauli ju cidine batint sul significât de sperance ch’e à la fonde su la resurezion di Gjesù (4,13-5,11). Par ultin ur dà cualchi istruzion e cualchi racomandazion in merit de vite de comunitât. Al siere invidantju a no molâ e saludantju di cûr (5,12-28).
Cheste prime vore cristiane e documente che, a vincj agns dai fats di Gjesù di Nazaret, si jere za inmaneade une tradizion cristiane, cul so patrimoni di dutrine e di regulis morâls. E je ancje un spieli dal contat pastorâl di Pauli, plen di umanitât e inspirât a la sostance de fede cristiane, par tirâ sù une comunitât di cristians fûr di pupîl e in stât di tignî dûr.


text:
Note FOGOLÂR CIVIC – Udin, 1 Zenâr 2021
Udin (Friûl Vignesie Julie – Italie): Mes di Prin dal An 2021 dal Dean dal Moviment Civic Culturâl Alpin-Adriatic “Fogolâr Civic”, prof. Alberto Travain, ai siei citadins “di cheste crosere furlane di mont”. Ve culì il test par furlan e talian. (Version furlane) “Cjârs miei citadins di cheste crosere furlane di mont, si lassìn daûr un an che al à fat inmò di plui clopâ lis nestris crodincis e sigurecis za pûr scossadis, lassantnus intune delusion vuarbe dispès o, se no, disperâts a cirî sperancis di fâ bariere in face dal sluc di une precarietât carogne. Ni siencis ni dius no i àn sparagnade a tante puare Umanitât, plui dal solit, duliis tremendis e no meretadis, che a clamin vendete tant cuintri dal Mont che cuintri dal Cîl. Al confuart di un metisi in mans di reson e di spirt, l’Om, dut a câs, nol pues mai rinunziâ cence dineâ la sô juste plui intrinsiche costituzion. L’ardiment e il martueri di cetancj muarts sul cjamp di chê vuere mondiâl strambe e antighe, partide di un virus, a àn di infuarcîle la nestre union in dam di un nemì dai plui doplis che a sedin. Une union partint dal tornâ a tirâ fûr un sens di fradaie e colaborazion rampit, convints che il front là che si à di batisi al sedi par vuardie di un ben comun de Umanitât dute di concuistâlu e di parâlu ogni dì!” / (Version taliane) “Cari concittadini di questo friulano crocevia di mondo, ci lasciamo alle spalle un anno che ha ulteriormente incrinato le nostre ancorché già minate credenze e certezze, spesso abbandonandoci ad un disincanto senza orizzonti o alla più disperata caccia alla speranza da opporre al baratro di una feroce precarietà. Nessuna scienza e nessun dio hanno evitato a così tanta povera Umanità, tanta più del solito, sofferenze immani ed immeritate, gridanti vendetta contro il Mondo e il Cielo. Al conforto di un affidamento a ragione e spirito, comunque, l’Uomo non può rinunciare senza negare la propria più intima costituzione. L’eroismo e il martirio dei molti caduti sul campo di questo anomalo eppure antico conflitto mondiale, innescato da un virus, devono rafforzare la nostra coesione contro uno dei nemici più subdoli. Una coesione fondata sul recupero di un senso di fratellanza e di collaborazione vere, nella convinzione che la frontiera lungo cui combattere sia a protezione di un bene comune dell’Umanità intera da conquistare e difendere ogni giorno!”


text:
Il rocul di Pre Checo Placerean a Montenârs al deventarà un parc leterari dedicât propit al storic plevan autonomist dal piçul paîs prealpin. Il recupar dai rocui cun finalitât turistiche e di promozion dal teritori al è un dai tancj progjets che l’Ecomuseu des aghis dal Glemonàs al sta puartant indenant. A Montenârs, une volte a jerin passe 60 rocui che lis fameis a dopravin par cjapâ i ucieluts e tirâ indenant la economie familiâr. In dì di vuê, a son passâts sù par jù 20 agns de leç che e à vietât chê pratiche e di rocui a ‘nd è restâts dome cuatri: chel di Manganel, chel di Spizzo, chel dal Puestin e chel di Pre Checo. Par valorizâju, l’Ecomuseu al à pensât ben di metiju in rêt midiant di un percors che ju coleghi, e a ognidun i à assegnât un rûl precîs: cussì, se chel di Pre Checo al devente un parc leterari dedicât aes sôs oparis, chel di Spizzo al deventarà un pont di osservazion de faune dulà che si podarà ancje restâ a durmî, chel di Manganel al varà un rûl museâl cu la pussibilitât di visionâ i imprescj di une volte, e chel dal Puestin al deventarà une ostarie tal viert de nature, gjestide de Pro Loco, in ocasion des fiestis. «O vin tacât chest percors di valorizazion dai rocui – e conte Etelca Ridolfo dal Ecomuseu – tal 2007, midiant un contribût de Union Europeane che o vin doprât par puartâ indenant un ricercje storiche e etnografiche cul coinvolziment de popolazion. In dì di vuê a son tantis lis personis apassionadis di ambient e di nature che a vegnin a visitâju.
◆ Il lavôr che o vin fat al à coventât a gjavâi ai rocui che nomee di “lûcs di muart” par deventâ paisaç cu lis sôs olmis antropichis di visitâ. E po, disìnlu: ancje Pre Checo nol leve tal so rocul dome pai ucieluts, ma ancje par puartâ indenant lis sôs leturis te pâs dal bosc». Si sa che i rocui une volte a coventavin par copâ i ucieluts, une pratiche che vuê e je vietade ma ancje condanade in gracie de plui alte sensibilitât sul teme dal rispiet de nature dal mont di vuê. Pal Ecomuseu, chest nol à volût dî che si veve di scancelâ dut, ma al jere impuartant mantignî une testemoneance dal passât furlan. Chest an, par vie de emergjence no si à fat la fieste dai rocui inmaneade de Pro Loco, ma l’Ecomuseu al organize concierts in chei lûcs, in particolâr tai rocui di Spizzo e di Pre Checo: ai 21 di Jugn al à sunât il grup glemonat dai “Parcè no?”, ae fin di Lui e je stade la volte di un grup rosean, in Avost si fasarà musiche classiche, e in Setembar e je in program la esibizion di un grup ocitan, in colaborazion cul Ecomuseu di Val Stura. «I rocui a son un patrimoni de comunitât di Montenârs – e spieghe Etelca Ridolfo -, e il patrimoni no si bute mai vie. Tai agns o vin ancje cirût di rindi i rocui ponts di osservazion de avifaune pai ricercjadôrs, ma la posizion no jere avonde buine. Cumò o lin indenant cul progjet indreçât a metiju in rêt, cu la poie e cu la colaborazion dal Comun. Dal sigûr, vê bandonade la coparie di ucieluts e vê cjatât gnovis formis par doprâju, al è stât un grant pas culturâl par ducj». (p.c.) ❚
Rocui, un patrimoni furlan te memorie di Pre ChecoPiero Cargnelutti
Il rocul di Pre Checo Placerean a Montenârs al deventarà un parc leterari dedicât propit al storic plevan autonomist dal piçul paîs prealpin. Il recupar dai rocui cun finalitât turistiche e di promozion dal teritori al è un dai tancj progjets che l’Ecomuseu des aghis dal Glemonàs al sta puartant indenant. A Montenârs, une volte a jerin passe 60 rocui che lis fameis a dopravin par cjapâ i ucieluts e tirâ indenant la economie familiâr. In dì di vuê, a son passâts sù par jù 20 agns de leç che e à vietât chê pratiche e di rocui a ‘nd è restâts dome cuatri: chel di Manganel, chel di Spizzo, chel dal Puestin e chel di Pre Checo. Par valorizâju, l’Ecomuseu al à pensât ben di metiju in rêt midiant di un percors che ju coleghi, e a ognidun i à assegnât un rûl precîs: cussì, se chel di Pre Checo al devente un parc leterari dedicât aes sôs oparis, chel di Spizzo al deventarà un pont di osservazion de faune dulà che si podarà ancje restâ a durmî, chel di Manganel al varà un rûl museâl cu la pussibilitât di visionâ i imprescj di une volte, e chel dal Puestin al deventarà une ostarie tal viert de nature, gjestide de Pro Loco, in ocasion des fiestis. «O vin tacât chest percors di valorizazion dai rocui – e conte Etelca Ridolfo dal Ecomuseu – tal 2007, midiant un contribût de Union Europeane che o vin doprât par puartâ indenant un ricercje storiche e etnografiche cul coinvolziment de popolazion. In dì di vuê a son tantis lis personis apassionadis di ambient e di nature che a vegnin a visitâju.


text:
Tantis lis pussibilitâts
par prudelâ l’ûs de lenghe furlane inte rêt
No cate i vedin a pene tornade a fâ la muse, un dai social network plui doprâts intal mont al continue a sugjerî di inzornâ il profîl personâl, rispuindint ae domande: «Ce sêstu daûr a pensâ?».
◆ Une evoluzion necessarie de filosofie cartesiane, in dì di vuê, indulà che nol baste plui vê un pinsîr, par esisti: bisugne ancje fâlu cognossi, publicâlu, condividilu, dâi un cuarp, ancje se virtuâl, fasintlu vivi dentri dal web, massime midiant des tecnologjiis plui resintis.
◆ Clare che un rûl fondamentâl lu zuie ancje la lenghe che o decidìn di dâi, stant che la sielte dal lengaç e pues influençâ – e no di pôc – il pês de nestre comunicazion inte rêt.
◆ Al è propit chest un dai cantins tocjâts di William Cisilino (diretôr de ARLeF), Alberto Masini (consulent e formadôr intal setôr de inovazion digjitâl pe aministrazion publiche e de informatiche al servizi des lenghis minoritariis), Luca Peresson (docent di informatiche e coordenadôr di progjets tant che il “Grant Dizionari Bilengâl Talian Furlan”, “Lenghis” e “Corpus de lenghe furlane”) e Fulvio Romanin (aministradôr delegât di Ensoul), tal incuintri “Il rûl des gnovis tecnologjiis intal disvilup des lenghis minoritariis”, promovût de Agjenzie Regjonâl pe Lenghe Furlane in ocasion de Zornade Europeane des Lenghis e inte suaze di Vicino/Lontano, ai 26 di Setembar, inte Sale Ajace di Palaç D’Aronco a Udin.
◆ Vie pe cunvigne, di fat, al è stât fat il pont de situazion, ma soredut si à resonât sul rapuart tra lenghe minoritarie e tecnologjie e su lis potenzialitâts dai imprescj digjitâi.
Par resons che o cognossìn ben, intai ultins mês ancje cui che nol jere usât al à scugnût doprâ lis tecnologjiis, si che duncje, come che al à sugjerît Romanin, cheste e podarès jessi une “wake up call” pal furlan, ven a stâi il moment di dâsi une sveade e di vignî fûr sul web cuntune lenghe coerente cu lis regulis de grafie, judantsi cui struments disvilupâts di pueste, tant che la tastiere furlane, il coretôr ortografic o il Grant Dizionari Bilengâl Talian Furlan (che par altri a son lis sezions plui visitadis dal sît de ARLeF).
◆ Al va però dit che, stant ai analiscj, a saran pardabon pocjis lis lenghis a cjatâ puest inte rêt (l’inglês si cjape la slepe plui gruesse, cul 60% dal totâl, il talian si contente dal 1%, biel che chês altris 7000 lenghis – cjapant dentri ancje il furlan – a àn un fruçon dal 0,1% parom). Cualchi lenghe minorizade e je daûr a fâ invistiments fuarts par no jessi a risi di estinzion digjitâl, ma la vere bataie, il plui des voltis, e je interne. Tal câs dal furlan, par esempli, si è denant di une diglossie, plui che di un bilinguisim, viodût che il talian al ven stimât plui prestigjôs. La informatiche e pues jessi un jutori par scombati chest prejudizi, stant che la presince de lenghe scrite sul web e jude a incressi il nivel di preseament.
◆ Dal rest, ancje une azion direte dai citadins, come chê di voltâ Telegram par furlan, e à plui risultâts rispiet a iniziativis proponudis dai ents, che a somein cuasi une imposizion. Par chest, bisugne stiçâ di plui lis personis e poiâ lis lôr propuestis.
◆ Altri pont di fuarce pes lenghis minoritariis al sarès chel di colaborâ par vê plui visibilitât, doprant ancje mancul risorsis. Un esempli, in chest sens, al ven propit dal GDBTF, che al jere nassût tant che estension dal Grant Dizionari Talian dal Ûs di De Mauro e che al è stât doprât ancje par un progjet pal svedês.
◆ Vie pal incuintri a son stâts nomenâts progjets in fase di disvilup, tant che il “corpus” dal furlan, che al partìs dal progjet dal coretôr ortografic furlan par cjapâ sù in maniere inteligjente ducj i scrits in lenghe furlane, de leterature ai articui gjornalistics. Une fature mostre, come che al conferme ancje Peresson, ma che e rint la idee de sioretât de lenghe (passe 3 milions di peraulis) e che e fâs ancje capî la sô evoluzion cul timp a lâ.
◆ Il diretôr de ARLeF al à ricuardât che si è daûr a lavorâ al dizionari monolengâl de lenghe furlane, indulà che al è previodût ancje l’inseriment des variantis des peraulis, biel che Fulvio Romanin al à dade une anticipazion suntun progjet pe creazion di un archivi pe infanzie, che al ponte al bilinguisim tant che risorse formative.
◆ Ae fin, Minin al à dade cualchi informazion sul prossim Plan di Politiche Linguistiche pe lenghe furlane (pal 2021-2025), par chel che al tocje il rûl des tecnologjiis, che a àn di jessi presintis pe comunitât, in forme gratuite o a presit acessibil, pe scuele (modalitât CLIL) e pe aministrazion publiche (che no à di jessi dome chê che e tire fûr i bêçs, ma e à di veicolâ la lenghe). ❚
Gnovis tecnologjiis amiis des lenghisSerena Fogolini
Tantis lis pussibilitâts


text:
O sin in pocjis, aromai. Strachis passudis, disvuedadis, mortificadis. Ma no vinçudis, fintremai che si tignarìn strentis une cun chê altre, cjaminant cuintri aiar te montafin dal nestri dolôr. E ancjemò mancul disperadis: la sperance no le vin mai pierdude. A ‘nt vin simpri chel tichinin da pît dal cûr.
E je chê, che nus sburte a bacilâ par rivâ a savê, par cognossi la veretât, par metisi – alfin – la anime in pâs.
Cuant che o pensi a chel frut che no ai mai cognossût, mi imagjini i siei voi. No viôt altri che chei.
Voi che no viodaran mai musis sinceris ator di se, che no leiaran mai e mai altri la veretât. Al sarà par vie che no pues nancje insumiâmi une vite cence veretât, al sarà parcè che a son plui di trente agns che o scombat, che o berli, che o prei e che o implori.
E pensant ai voi di chel frut che no ai mai podût niçâ e che a forescj ur à dit mame, papà, none, nono, mi sovegnin lis peraulis dolcis di mê ave, che te sô lenghe cjalde di un paîs lontan mi cjantave “nane, nane tu ninin”. Mi torne sù la dolcece di chê man tai miei cjavei, la musiche di chês peraulis fofis e profumadis che mi passavin il tesaur de lenghe che si jerin puartâts tal cûr.
Ve ca, o soi rivade. Plaza de Mayo si slargje come simpri pegre e supierbeose denant di nô. Come ogni joibe di agns incà, o met sù il façolet blanc cul non di Patricia, mê brut, desaparecida tal Setembar dal 1977, pronte par parturî il so frut.
Tal puest dal non dal piçul, che no sai e forsi mai o savarai, o ai scrit “Ninin”.
di L’Antescûr
#66


text:
Al è un an e mieç che il setôr edilizi tai paîs de Union europeane al sta vivint un moment di crisi fuarte. Tignint sot voli ducj i 27 membris de Ue, tal mês di Mai, rispiet a un prime, al è stât un câl dal 11par cent te costruzion di gnûfs edificis. Ancje la Slovenie no si gjave fûr di chest periodi grivi, anzit: dopo la Romanie, che e à fat segnâ il dât plui preocupant (-24 par cent), il secont paîs european cu la percentuâl plui negative e je propit la Slovenie (-21 par cent). Se o metìn dongje il prin cuadrimestri dal 2009 cui prins cuatri mês dal 2008, i numars a fevelin a clâr: a pet dal prin cuadrimestri dal an passât, i edificis tirâts sù in dut il paîs a son stâts il 30 par cent in mancul, in totâl pôc plui di un miâr par 450 mil metris cuadrâts di metrature, mintri che di Zenâr a Avrîl dal 2008 a jerin stâts 645 mil m2. Lis robis a son ladis inmò piês se si fevele di apartaments: mancul 41 par cent tai prins cuatri mês di chest an. Si trate dai piês risultâts dal setôr edilizi sloven di almancul trê agns in ca.
830 MIL_ Dut câs, si pues dî che i slovens, come i furlans, i tegnin une vore ae cjase. Ai 31 di Dicembar stâts, in dut il paîs a risultavin jessi 830 mil apartaments, di chescj 430 mil intes citâts: no pôcs, tignint presint che la Slovenie e à a pene doi milions e 20 mil abitants. Dome tal an passât, a son stâts tirâts sù dîs mil apartaments. In rapuart ae popolazion, i comuns li che a son stâts fats sù plui palaçs a son uns trente di lôr; jenfri chescj, localitâts turistichis tant che Piran/Pirano e Kranjska Gora.
Tal paîs nestri vicin, il «periodi di aur» de edilizie al è stât intai agns Setante dal secul passât. Di fat, no cate la indipendence e la cressite economiche dai ultins agns, in Slovenie il 22 par cent dai apartaments al è stât costruît jenfri il 1971 e il 1980. Magari cussì no, il 20 par cent dai locâi nol à il riscjaldament centralizât e il siet par cent al è cence bagn.
FONT PE CJASE_ Ancje in Slovenie e esist une sorte di «edilizie popolâr»: o stin fevelant dal Stanovanjski sklad (Font pes abitazions), ent public nassût tal 1991 subit dopo la indipendence, cul obietîf di finanziâ il program residenziâl nazionâl e par costruî o ben restaurâ edificis. Chest orghin al à di lavorâ tal interès public, invistint tes areis di residence e dant prestits (vâl a dî, mutuis) cuntun tas bas a cui che al à a ce fâ cun dificoltâts economichis. Cun di plui, a vegnin decidudis condizions di favôr pes cubiis zovinis che a vuelin comprâ un apartament.
President dal Font al è Janez Podobnik, za europarlamentâr e ministri pal Ambient.
DUCJ SU LA CUESTE!_ Une striche di tiere che e à fat e e fâs gole a no pôcs di lôr: a son dome 43 i chilometris de cueste slovene che e da sul Adriatic, e cui che al pues permetisal di sigûr nol fâs di mancul di comprâsi une seconde cjase su la rive dal mâr. Po stâi ancje che si trati di une tierce cjase, stant che, par un sloven che al à bêçs, l’apartament o la vilute su lis Alps al è un sium di rindi concret il prin pussibil. Si trate soredut dai siorons dal interni, massime Lubiane e Maribor, che su lis stradis di Cjaudistrie/Koper/Capodistria, Isule/Izola/Isola e Piran/Pirano si fasin viodi cul ultin model di Opel o di Mercedes. Al è ancje cualchi proprietari forest, soredut todescs e austriacs, massime dopo che tal Fevrâr dal 2004 il marcjât imobiliâr sloven al è stât viert a ducj i citadins de Ue.
Un metri cuadrât su la cueste al pues rivâ a costâ ancje 4 mil euros, plui che tal centri di Lubiane, li che si tocjin i 3.500 euros. In locâi di dulà che si pues gjoldi di un panorame une vore biel sul mâr, si son tocjâts parfin i 6 mil euros par metri cuadrât.
Cualchi an indaûr e je tacade ancje la corse par cuistâ e par sestâ cjasis vieris e cjasâi dirocâts sul Cjars sloven: comprâts par un blanc e un neri, cumò a valin un grum di plui.
LA CJASE PAR SLOVEN: VOCABOLARIUT
DOM = cjase, domicili
DOMA (di lei: DOMÀ) = a cjase, in cjase
DOMACˇ = di cjase; nostran; dumiesti
HIŠA = cjase, famee
VRSTNA HIŠA = cjase in schirie
MONTAŽNA HIŠA = cjase prefabricade
STANOVANJE = apartament
BLOK = condomini
ALESSIO POTOCCO
TERITORI – SLOVENIE. Lis cjasis dai slovens............
Al è un an e mieç che il setôr edilizi tai paîs de Union europeane al sta vivint un moment di crisi fuarte. Tignint sot voli ducj i 27 membris de Ue, tal mês di Mai, rispiet a un prime, al è stât un câl dal 11par cent te costruzion di gnûfs edificis. Ancje la Slovenie no si gjave fûr di chest periodi grivi, anzit: dopo la Romanie, che e à fat segnâ il dât plui preocupant (-24 par cent), il secont paîs european cu la percentuâl plui negative e je propit la Slovenie (-21 par cent). Se o metìn dongje il prin cuadrimestri dal 2009 cui prins cuatri mês dal 2008, i numars a fevelin a clâr: a pet dal prin cuadrimestri dal an passât, i edificis tirâts sù in dut il paîs a son stâts il 30 par cent in mancul, in totâl pôc plui di un miâr par 450 mil metris cuadrâts di metrature, mintri che di Zenâr a Avrîl dal 2008 a jerin stâts 645 mil m2. Lis robis a son ladis inmò piês se si fevele di apartaments: mancul 41 par cent tai prins cuatri mês di chest an. Si trate dai piês risultâts dal setôr edilizi sloven di almancul trê agns in ca.


text:
La Cjargne, in dutis lis stagjons, e je une biele tiere di discuvierzi, al conte un operadôr turistic di Darte. Il turist al ven prin di dut par gjoldi de bielece naturâl dal teritori e po dopo ancje par cognossi la storie di chest popul. A son un grum di ativitâts che si puedin fâ: cjaminadis ae discuvierte des monts e dai ripârs presints sul teritori (di Invier si mudin in cjaminadis cu lis gjaspis), canyons sul Lumiei e su la Fore de Vinadie, lâ a cjaval. Par cui che invezit al vûl lâ un pôc plui insot te storie de Cjargne, si pues visitâ i tancj museus sparniçâts sul teritori, i edificis plens di storie (par esempli lis vecjis plêfs); si puedin zontâ lis varietâts gastronomichis di cheste tiere, che no son di pôc cont (persut di Sauris, biscots di Raviei, formadis, e v.i.). Cumò che e tache la stagjon invernâl, in Cjargne si vierzin lis pistis di schi e ancje achì e je “bocje ce vûstu” (schi di font, schi alpinistic, biathlon). E cui che nol sa schiâ al pues provâ a balinâ la nêf cu lis gjaspis, magari sot la lune plene, e par finî fâsi fâ un bon massaç intes termis… Insome, di ce che a ‘nd è nol mancje propit nuie!
Marta Vezzi
ATUALITÂT – In Cjargne: un turisim di nicje............
La Cjargne, in dutis lis stagjons, e je une biele tiere di discuvierzi, al conte un operadôr turistic di Darte. Il turist al ven prin di dut par gjoldi de bielece naturâl dal teritori e po dopo ancje par cognossi la storie di chest popul. A son un grum di ativitâts che si puedin fâ: cjaminadis ae discuvierte des monts e dai ripârs presints sul teritori (di Invier si mudin in cjaminadis cu lis gjaspis), canyons sul Lumiei e su la Fore de Vinadie, lâ a cjaval. Par cui che invezit al vûl lâ un pôc plui insot te storie de Cjargne, si pues visitâ i tancj museus sparniçâts sul teritori, i edificis plens di storie (par esempli lis vecjis plêfs); si puedin zontâ lis varietâts gastronomichis di cheste tiere, che no son di pôc cont (persut di Sauris, biscots di Raviei, formadis, e v.i.). Cumò che e tache la stagjon invernâl, in Cjargne si vierzin lis pistis di schi e ancje achì e je “bocje ce vûstu” (schi di font, schi alpinistic, biathlon). E cui che nol sa schiâ al pues provâ a balinâ la nêf cu lis gjaspis, magari sot la lune plene, e par finî fâsi fâ un bon massaç intes termis… Insome, di ce che a ‘nd è nol mancje propit nuie!